ЭРТАГА КЕЧ БЎЛАДИ! – Иқтисодий Газета\nОдамлар аксарият ҳолларда ўз ихтироларининг «қули»га айланиб қолганига тарихдан истаганча мисоллар келтириш мумкин. Айни пайтда ХХ асрнинг буюк кашфиётларидан бири саналган интернет хусусида ҳам ана шундай фикрлар билдириляпти. Бундай хулосалар қанчалик ҳақиқатга яқин ёки аксинча эканини англаш учун эса атрофимизга назар ташлашнинг ўзи кифоя.\nСтатистик маълумотларга кўра, жаҳон миқёсида интернетдан фойдаланувчилар сони бир кунда 1 миллион кишига ортяпти. Бу ҳар бир сонияда 11 киши виртуал олам фуқаросига айланмоқда, деганидир. 2019 йилнинг январь ҳолатига жами интернетдан фойдаланувчилар сони 4,39 миллиарддан ошди.\nШуни эътироф этиш жоизки, 1969 йили АҚШда пойдеворига илк ғишти қўйилган ушбу тизим 50 йил ичида дунёни батамом эгаллади, инсоният қарашлари, миллат ва элатларнинг урф-одатлари ва анъналари, яшаш тарзига истаганча таъсир эта оладиган қуролга айланди.\nҲа, чиндан ҳам интернет бугунга келиб ҳаётимиз, айниқса, ёш авлод турмуш тарзининг ажралмас қисми бўлиб қолди. Энди уни тақиқлаш, йўлига «Хитой девори» тиклаш, ўғил-қизларимизни турли йўллар билан ундан узоқлаштиришга уриниш салбий оқибатларга олиб келиши муқаррар. Ўзи шундоқ ҳам ҳаётий муаммолар, муносабатлардаги зиддиятлар туфайли ўзаро ришталар нозиклашиб, аждодлар ва авлодлар ўртасидаги масофа кенгайиб бормоқда. Бунинг объектив ва субъектив сабаблари бор, албатта. Бунга кимлар ва нималар сабабчи экани ҳақида тинимсиз баҳслашиш ҳам мумкин. Энг қизиғи, аксарият ҳолларда ана шундай баҳсу мунозаралардан кейин ҳар ким ўз фикрида қоляпти. Ва, буни демократия, фикрлар хилма-хиллигига йўйиб, ҳар кимнинг ўз қарашлари бўлиши мумкин, дея хулоса чиқаряпмиз.\nАммо бундан 50-60 йил илгари йўл қўйилган хатолар туфайли инсоният бир неча авлодни бой берганини тан олгимиз келмаяпти. Бой берилган авлод, унутилиб бораётган қадрият ва урф-одатлар, кўз олдимизда тобора қадрсизланаётган анъаналаримиз эса маънавий инқирозни яқинлаштирмоқда.\nБулар ортида асосан ижтимоий тармоқларда ёшларга ибрат ва намуна сифатида тақдим этилаётган эркин ҳаёт, ҳар қандай чиқишида фаҳш ва беҳаёликни тарғиб этаётган бир сиқим иймонсиз кимсалар турганини афсуски, дунё жамоатчилиги кеч англади.\nТўғри, бундай мулоҳазаларга эътироз билдираётганларни ҳам тушуниш керак. Ижтимоий тармоқлар, Facebook, Telegram ва YouTubeлар чиндан ҳам ноёб кашфиёт.\nУлар туфайли одамларнинг оғири енгил, узоғи яқин бўлди, тараққиёт том маънода тезлашди. Бугунга келиб интернет ёрдамида энг сўнгги – тўртинчи саноат инқилоби сари дадил одимлаяпмиз. Интернет, компьютер технологиялари имкониятлари ёрдамида ўзга сайёралар тадқиқ этиляпти. Уларда ҳаёт бор, деган тахминларни ҳам илгари сура бошладик.\nБундан ҳеч ким кўз юммаяпти. Аммо ана шу воситалар одамлар, айниқса, ёшларни қулга айлантираётганини, барқарор тарзда ўзига қарам қилиб қўяётганини, энг ёмони уларни жисмонан ва руҳан хаста бўлишларига хизмат қилаётганини тан олмаслик мумкин эмас. Айнан интернет орқали махсус кучлар, марказлар, турли миллат ва элатларнинг қадриятлари, урф-одат ва анъаналарини чил-парчинқилмоқда.\nТилини, тарихини илдизларидан узоқлаштиряпти. Глобал ахборот тизимининг беқиёс имкониятлари эса инсониятни аллақачон тўртинчи жаҳон уруши қатнашчисига айлантириб бўлди. Агар эътиборсизлик қилишда давом этаверсак, бу – демократия, бу – фикрлар хилма-хиллиги, дея бағрикенгликка берилаверсак, жанг майдонидаги энг чуқур жарликка қулаш жараёни тезлашади, холос.\nАччиқ ҳақиқат шундаки, айни пайтда бутун дунё аҳли билан бир қаторда Ўзбекистон ҳам маънавий таназзул ва маърифатсизликнинг энг кир кўринишларига гувоҳ бўляпти. Биз одатда меҳрибон, мунис сўзларини қўшиб ишлатадиган айрим опа-сингилларимизнинг ижтимоий тармоқларда тобора тубанлашиб бораётганлари, қўшни қўшнини, ўртоқ ўртоғини, ходим ўз бошлиғини суратга олиб, унинг кирдикори, хатоси, алжирашларини кўз-кўз қилиши оддий ҳолга айлангани ҳам тубанликнинг юқори нуқтасидир.\n– Бу фақатгина бизнинг мамлакатимизга хос эмас, – дейди «Миллий тикланиш» демократик партияси Марказий Кенгаши раиси Алишер Қодиров «Ишонч» газетасига берган интервьюсида. – Ҳозирда бутун дунёда инсоннинг маънавий қиёфаси муаммоси пайдо бўлди. Энг ривожланган давлатлар ҳам, ҳар қанча тараққий этган бўлмасин, бу муаммони енгишда баъзан ожизлик қилмоқда. Муаммо илдизи эса инсониятнинг туганмас моддий эҳтиёжлари (нафси)нинг ошиб бориши билан ҳам боғлиқдир. Яъни нафс йўлида баъзан инсонийлик чегарасидан чиқиб кетиш ҳолатлари бугун тез-тез кузатилмоқда. Буни ижтимоий тармоқлардаги «Эркинлик – чексиз, чегарасиз, уни бўғиш инсон ҳуқуқларини оёқ ости қилишдир» қабилидаги фикр (пост)лар ва уларни қўллаб-қувватловчи нишон (лайк)лар ҳам исботлаб турибди.\nБугун ҳаммамиз виртуал оламда яшаётганимизни инкор этиб бўлмайди. Ижтимоий тармоқлар фикр ва мулоҳазаларнинг асосий майдонига айлангани ҳам рост.\nБугун ахборот қуролга айланиб улгурганлигини ҳам тан олмасликнинг иложи йўқ. Буни яқин ва йироқ мамлакатлар ҳаёти мисолида ҳам кўриб турибмиз. Ўзбекистон ривожланиш йўлидан кетаётган бир пайтда ўзининг ижтимоий, иқтисодий, сиёсий манфаатларини ҳимоя қилишни хоҳлайдиган кучлар пайдо бўлиши ҳам табиий бир ҳол. Улар жамиятимиздаги ана шу кичик ҳолатлардан ҳам катта зиддиятлар, катта воқеликлар келтириб чиқаришга уринади. Агар ёш авлод маънавиятини, маърифатини юксалтирмас эканмиз, бу курашда ғолиб бўлишимиз қийин кечади.\nБуюк давлат арбоби Маҳатма Ганди «Уйимизга тоза ҳаво кириши учун деразаларни очсак, шабада билан бирга чанг, ғубор ва довуллар ҳам ёпирилиб кириб келади, бизни безовта қилади, ҳатто, талофат ҳам етказиши мумкин», деган эди. Бугунги дунёда кечаётган интеграциялашув жараёнида чиндан ҳам ахборот оқими қуюқлашди. Айниқса, бунда ижтимоий тармоқларнинг катта ҳиссаси бор. Қайси ахборот тўғри, қайси бири холис, қайси бирида ғараз бор, ажратишга ҳаракат қилмай, бирваракайига қабул қилинмоқда…\nҲа, чиндан ҳам Алишер Қодиров таъкидлаганидек, бугун ким аслида ким, деган саволга аниқ ва лўнда жавоб қайтарилиши талаб этилмоқда. 33,5 миллионли улкан оиланинг ўз манзили сари дадил одимлаши, ҳар бир оила аъзосининг тинч ва фаровон ҳаёт кечиришини истаган киши ҳеч қачон оила йўлига тўғаноқ бўлмайди. Ҳали дунёқараши, тафаккури шаклланиб улгурмаган фарзандларини йўлдан уришга уринмайди. Аммо оғзига талқон солиб олган айрим мутасаддилар, ўз бурчи, вазифасини унутган маҳалла вакиллари, ташаббуссизликка кўникиб қолган ўқитувчилар, энг аввало лоқайд ота-оналарнинг эътиборсизлиги, хатолари туфайли эса аксарият болаларимиз ижтимоий тармоқларнинг «ўгай фарзанди»га айланиб, унинг макру ҳийласи олдида тиз чўкиб бўлди.\nЭнди уларни «чинакам оила»га қайтариш осон кечмайди. Бундан буён биз фарзандларимизга дўст бўлиш, улар кўнглига йўл топиш орқалигина уларни Маҳатма Ганди айтган чанг, ғубор ва довуллардан огоҳ эта оламиз.\nМаънавият ва маърифатчиларимиз томонидан эса айни пайтда Ўзбекистонда узлуксиз тарбия методикаси ишлаб чиқилиб, унга асосан фарзанд тарбияси онанинг хомиладорлик давридан бошланиб, 18 ёшида мактабни тамомлаб, катта ҳаётга қадам қўйиши билан тугалланиши белгиланганини қайд этмоқдалар. Бунда мутахассислар тарбия бутун умр давом этади, дегувчилар қарашини инкор этмаган ҳолда, ТАРБИЯ пойдевори айнан ана шу даврда якуний шакл олиб бўлишини таъкидламоқдалар. Шунингдек, соҳа мутахассислари мактабларда ўргатиладиган фан дарсликлари билан теппа-тенг тарбия дарслиги ҳам жорий этилиши, «Одобнома», «Миллий ғоя» сингари турлича номлар билан чиқарилган дарсликлар бугун барчамизни тарбиядан чалғитаётганига эътибор қаратишмоқда.\nХулоса қилиб шуни айтиш жоизки, ниҳоят Абдулла Авлонийнинг «Тарбия биз учун ё ҳаёт, ё мамот, ё нажот, ё ҳалокат, ё саодат, ё фалокат масаласидир» деган гаплари тўғри англанаётган кўринади. Яъни инсонни ўзгартирсаккина, жамиятни ўзгартириш мумкин бўлади.\n«Иқтисодий Газета» шарҳловчиси


Telegram Premium нархи туширилди - Terabayt.Uz\nTelegram Premium нархи туширилди\nTelegram'нинг Android учун янги бета версиясида тез орада чиқарилиши кутилаётган Premium обунанинг ойлик нархи 3.99 долларга туширилгани аниқланди. Бу аввалги эълон қилинган нархдан бир доллар арзон бўлиб, ўзбек пулига 44,000 сўм атрофида бўлади.\nМаълум бўлишича, Telegram Premium чиқарилиши ва нархи мамлакатларга қараб фарқ қилиши мумкин экан.\nБундан олдин мессенжер раҳбари Павел Дуров расман Telegram Premium обунасини тақдим қилиб, ҳозирги барча функсиялар бепуллигича қолишини ва келажакда яна кўплаб ана шундай хусусиятлар қўшилиши айтган эди.\nЎҚИНГ: "Мана шунинг учун биз бу ойда Telegram Premium обунасини тақдим этамиз"\n#Telegram #пуллик обуна


Каримов Фонди таълим грантларининг 2019 йилги ғолиблари аниқланди\nЛола Каримова-Тилляева хорижда таҳсил олиш имконини берувчи Каримов Фонди таълим грантларининг 2019 йилги ғолибларини эълон қилди.\nТанлов октябрь ойида эълон қилинган бўлиб, унда Ўзбекистон олийгоҳларининг 300га яқин битирувчилари иштирок этдилар. Танлов натижаларига кўра Каримов Фондининг 2019 йилги тахсил грантларига исмлари қуйида келтирилган 10 нафар ўзбекистонлик ёшлар муваффақ бўлдилар:\n1. Аҳмадалиев Жамшид (Тошкентдаги Халқаро Вестминстер университети битирувчиси);\n2. Гаппорхонов Орифхон (Ислом Каримов номидаги Тошкент Давлат техника универитети битирувчиси);\n3. Жавгашев Эрлан (Тошкентдаги Турин политехника университети битирувчиси);\n4. Файзулина Светлана (Тошкентдаги Сингапур менеджментни ривожлантириш институти битирувчиси);\n5. Алматов Артур (Ислом Каримов номидаги Тошкент Давлат техника универитети битирувчиси);\n6. Ражабов Жамшид (Тошкент шаҳридаги И.М.Губкин номидаги Россия давлат нефть ва газ университети филиали битирувчиси);\n7. Хушваков Жалолиддин (Мирзо Улуғбек номидаги Ўзбекистон Миллий университети битирувчиси);\n8. Шералиев Шердор (Тошкент шаҳридаги И.М.Губкин номидаги Россия давлат нефть ва газ университети филиали битирувчиси);\n9. Шоикромов Шотемур (Тошкент автомобил йўлларини лойиҳалаш, қуриш ва эксплуатацияси институти битирувчиси);\n10. Нуритдинов Тимур (Тошкентдаги Халқаро Вестминстер университети битирувчиси).\n“Каримов Фонди номидан 2019 йилги грантлар танлови ғолибларини самимий табриклайман. Сиз ўтказилган тест синовлари ва имтихонларда жуда юқори натижаларни кўрсатиб, ўз билим, ирода ва меҳнатингиз туфайли ушбу таълим грантларига эришишга муваффақ бўлдингиз. Европанинг пешқадам олийгоҳларида таҳсил олишингизда сизга омадлар тилайман, эгаллаган билимларингиз билан келажакда Ватан равнақига ҳисса қўшишингизга тилакдошман”, - дея таъкидлади Каримов Фонди раҳбари Лола Каримова-Тилляева грант ғолибларини эълон қилиш билан боғлиқ мурожаатида.\nКаримов Фондининг аввалги, 2017 ва 2018 йиллардаги грант дастурлари натижаларига кўра хозирги пайтда Ўзбекистонлик 22 нафар йигит-қизлар Германия, Италия, Россия ва Польшанинг пешқадам олийгоҳларида таҳсил олиб келмоқдалар. Улар орасида Фрайбург университети, Анхальт университети, Рур университети, Турин политехника университети, Москва меъморчилик мактаби, Зиген университети, Познан санъат университети ва бошқа олийгоҳлар.\nХорижнинг пешқадам университетларида таҳсил учун иқтидорли ёшларга грантлар ажратиш Фонд фаолиятининг асосий йўналишларидан биридир.\nФОТО: 2019 йилги рамазон ойи учун тақвим эълон қилинди\nЭртага Тошкентнинг айрим кўчалари ёпилади\nТошкент ҳокимияти кўчаларда сув тошиш муаммосини ҳал қилмоқчи\nФото: Ислом Каримов ва Татьяна Каримова 2016 йилни қарши олмоқда\nТошкентлик ҳайдовчилар диққатига! Бугун Тошкент кўчаларининг айримлари вақтинча ёпилади\nИслом Каримов ҳиёбони Москвадаги энг яхши лойиҳа деб эътироф этилди (ВИДЕО)\nSayyora 19 апрел 2019 07:30\nOmad nasib qilsin bizga ham


Диққат! Ойда ўзга сайёраликлар кемалари парвоз қилмоқда!!! (ВИДЕО) - 8 Июля 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2019 » Июль » 8 » Диққат! Ойда ўзга сайёраликлар кемалари парвоз қилмоқда!!! (ВИДЕО)\nДиққат! Ойда ўзга сайёраликлар кемалари парвоз қилмоқда!!! (ВИДЕО)\nЯқинда дунёнинг тажрибали астроном ва уфологларидан бири ўта кучли мегапикселга эга видеокамера ёрдамида Ойни суратга олганди. Видеоёзувда ўзга сайёраликларнинг бир нечта фазо кемалари катта тезликда ҳаракатланаётгани кузатилди. Интернет ишқибозлари эса уларни ўзга сайёраликлар эмас, балки қайсидир давлатга тегишли фазо йўлдоши ёки фазо жисми деб аташди. Бироқ мутахассис бу фикрларни қатъиян инкор этди. У айтдики, фазо йўлдоши ҳам, фазо жисми ҳам бу қадар катта тезликда парвоз қила олмайди. Қолаверса, яқин масофадан қаралганда, улар дисксимон кўринишга эга экани аниқ кўзга ташланади. Видеоёзув муаллифи ҳозирда ўзга сайёраликларнинг нима мақсадда Ойга ташриф буюргани билан қизиқмоқда.


Пешку туманида «Молиявий пирамида» ташкил этиш ҳолати аниқланди – Газета.uz\nФото: Google харитаси. Пешку тумани\nБухоро вилоятининг Пешку туманида «Молиявий пирамида» ташкил этган шахс фуқароларнинг 577,4 минг доллари ва 22,5 млн сўмини қўлга киритгани аниқланди.\nLotinchada 12 декабр 2019, 14:18 Жамият\nБухоро вилоятининг Пешку туманида 23 ёшли Ш. З. мулкий манфаат бериш бўйича ўз зиммасига мажбурият олиш йўли билан («Молиявий пирамида») фуқароларнинг пул маблағлари ва мол-мулкини жалб этишга доир ноқонуний фаолият билан шуғулланиб келгани аниқланди. Бу ҳақда Ўзбекистон Бош прокуратураси матбуот хизмати хабар қилди.\nБош прокуратура ҳузуридаги Департаментнинг туман бўлими томонидан ўтказилган терговга қадар текширувда аниқланишича, жорий йилнинг январь ойидан ноябрь ойига қадар 21 нафар фуқаронинг 633 400 доллари ва 22,5 млн сўм пулларини жалб этган. Уларнинг олдида олган мажбуриятларини янги жалб этилган пул маблағлари ҳисобидан қисман бажариб, фуқароларнинг 577 400 доллари ва 22,5 млн. сўмини қўлга киритган.\nШунингдек, фуқаро Ш. З. жиноий фаолияти давомида қўлга киритган маблағларининг асл хусусияти ва манбаини яшириш мақсадида 153 млн сўмга «Lada Vesta» русумли автомашина сотиб олиб, жиноий фаолиятдан олинган даромадини легаллаштирган.\nМазкур ҳолат юзасидан Ш. З.га нисбатан Жиноят кодексининг тегишли моддалари билан жиноят иши қўзғатилиб, тергов ҳаракатлари ўтказилмоқда.\n«Газета.uz» 1 722\nЖиззахда молиявий пирамида ташкилотчилари қарийб 700 млн сўмни қўлга киритишди 18 май 2022, 19:22\nБош прокуратура BEVERLee Businees фаолиятини ўрганишни бошлади 18 август 2020, 23:24


Солиқ юки босқичма-босқич камайтирилиб, қўшимча имтиёзлар жорий этилаётгани бунинг яққол тасдиғидир. Хусусан, хўжалик юритувчи субъектлар фойда солиғи, жисмоний шахслар даромад солиғи, иш берувчилар учун меҳнат ҳақи фондига нисбатан ижтимоий тўловлар каби асосий солиқлар ставкалари қисқартирилиб, қатор самарасиз солиқлар бекор қилинди. Бу каби янгиланишлар натижасида биргина юридик шахслар учун фойда солиғи ставкаси 45 фоиздан 7,5 фоизга туширилдики, бу дунёнинг саноқли мамлакатларида учрайдиган ҳолатдир.\nКичик бизнес ва хусусий тадбиркорлик вакилларига кўпроқ имтиёзлар бериш тизимдаги ислоҳотларнинг устувор йўналишларидан бири ҳисобланади. Шундан келиб чиқиб, мазкур соҳада солиқ механизми мунтазам равишда соддалаштирилмоқда. Бунинг самараси ўлароқ, микрофирма ҳамда кичик корхоналар учун ягона солиқ тўлови ставкаси 2004 йилда жами 15,2 фоизни ташкил қилган бўлса, 2016 йилга келиб, у 5 фоизга туширилди. Бундай енгилликлар тадбиркорлар сафи кенгайиб, ижтимоий-иқтисодий соҳаларда етакчи куч сифатида шаклланишида муҳим омил бўлаётир. Айни пайтда республикамиз ялпи ички маҳсулотида уларнинг улуши 56,7 фоизни ташкил этаётгани шундай дейишимизга тўла асос бўлади.\nТаъкидлаш керакки, кейинги йилларда солиқ маъмурчилигида ҳам туб янгиланишлар рўй берди. Хўжалик юритувчи субъектлар томонидан статистик ва солиқ ҳисоботларини тақдим этиш механизмлари соддалаштирилгани бунга яққол мисол бўла олади. Пировардида ҳозирги пайтда тадбиркорлик субъектлари 100 фоиз солиқ ҳамда статистика ҳисоботларини эски усулдаги қоғоз тўлдириш йўли билан эмас, балки бевосита электрон шаклда, интернет тармоғи орқали амалга оширмоқда.\nЮртимизда янада қулай ишбилармонлик муҳитини яратиш, солиқ, статистик ва молиявий ҳисоботларни ҳамда лицензияланадиган фаолият турлари сонини кескин қисқартириш мақсадида қабул қилинаётган меъёрий-ҳуқуқий ҳужжатлар кичик бизнес равнақига кенг йўл очаяпти. Айниқса, Президентимизнинг 2015 йил 15 майдаги “Хусусий мулк, кичик бизнес ва хусусий тадбиркорликни ишончли ҳимоя қилишни таъминлаш, уларни жадал ривожлантириш йўлидаги тўсиқларни бартараф этиш чора-тадбирлари тўғрисида”ги Фармони қулай солиқ муҳитини шакллантириш борасида навбатдаги муҳим қадам бўлди. Нега деганда, ушбу ҳужжатга кўра, якка тартибдаги тадбиркорларга фаолият туридан келиб чиққан ҳолда, ҳар бир ёлланган ишчи учун Пенсия жамғармасига энг кам ойлик иш ҳақининг 50 фоизи миқдорида суғурта бадали ҳамда якка тартибдаги иш берувчи тадбиркор учун ўрнатилган ставканинг 30 фоизи миқдорида қатъий белгиланган солиқ тўлаш шарти билан бир нафардан уч нафаргача ишчи ёллаш ҳуқуқи берилди. Бу тадбир ҳам ижтимоий, ҳам иқтисодий аҳамиятга эгалиги боис зўр мамнуният билан кутиб олинди. Яна бир эътиборга молик томони, эндиликда якка тартибдаги тадбиркорлар касб-ҳунар коллежи битирувчиларини ишга ёлласа, ўн икки ой мобайнида ёлланма ишчилар учун қатъий белгиланган солиқдан озод этилади.\nБундан ташқари, кичик бизнес субъектлари мақомини белгилашнинг бош мезони бўлган ишчилар сони оширилиши, яъни саноатнинг кўп меҳнат талаб қиладиган тармоқларида илгариги 100 кишидан 200 кишигача кўпайтирилгани, давлатимиз -раҳбари таъбири билан айтганда, кичик бизнесни рағбатлантириш борасидаги чора-тадбирлар тизимидаги муҳим қарор бўлди.\nМикрофирма, кичик корхона ва фермер хўжаликлари учун ягона ижтимоий тўлов ставкасининг 25 фоиздан 15 фоизга туширилиши эса солиқдаги енгилликлардан яна бири бўлди, дейиш мумкин. Бу, ўз навбатида, уларнинг иш ҳақига доир солиқ юкини мақсадли камайтириш ҳамда меҳнатга ҳақ тўлаш даражасини ошириш, ҳам иш берувчининг, ҳам ишчи-ходимларнинг манфаатдорлигини таъминлашда катта аҳамият касб этмоқда. Чунки юридик шахсларнинг иш ҳақи тўлаш билан боғлиқ солиқ юки қанча кам бўлса, унинг меҳнат ресурсларидан фойдаланиш имкониятлари ҳам шунча кенгаяди.\nШу ўринда айтиш жоизки, охирги йилларда солиқ сиёсатида рўй берган айрим ўзгаришлар моҳиятига кўра, тизимдаги ислоҳотларнинг янги тўлқинини юзага келтирди. Гап жисмоний шахсларнинг бир минимал иш ҳақи миқдоригача бўлган даромадларига “0” фоизли ставкани кўзда тутувчи тўрт босқичли солиқ солиш шкаласининг жорий этилиши ҳақида бормоқда. Бошқача қилиб айтганда, юртимизда солиққа тортилмайдиган минимум қайтадан киритилди. Жисмоний шахслардан даромад солиғи ундиришда ушбу имтиёзнинг татбиқ этилиши, аввало, фуқароларнинг энг кам даромадли қатламини ижтимоий ҳимоя қилиш механизми ҳисобланади. Қолаверса, аҳоли реал даромадларининг ошишига хизмат қилади.\nТизимдаги ислоҳотларнинг яна бири солиқлар орқали ресурслардан самарали фойдаланишни тартибга солишга қаратилгани билан диққатга сазовор. Буни мулкий солиқлар ставкалари кўтарилаётгани мисолида кўриш мумкин. Яъни солиқларнинг мазкур тури тураржойларнинг эгаллаган майдони, унинг жойлашувига қараб табақалашган ҳолда базавий ставкаси 2016 йилда 1998 йилдагига нисбатан 15 баробарга ошди. Бундай ўзгариш замирида фискал, иқтисодий ва ижтимоий мақсадлар мужассамдир.\nМулк солиғининг фискал аҳамиятини ошириш ҳисобига маҳаллий бюджетларга тушумни кўпайтириш ҳамда шу орқали уларнинг молиявий имкониятларини кенгайтириш назарда тутилса, ижтимоий мақсадда мулк солиғи ставкаларини табақалаштириш, яъни кўпроқ (қимматроқ) мулкка юқорироқ солиқ ўрнатиш ҳисобига жамиятда бойликнинг нотекис тақсимотини маълум даражада силлиқлаш (текислаш)га қаратилган.\nМаълумки, фуқароларга тегишли кўчмас мулклар одатда ноишлаб чиқариш характерига эга бўлиб, иқтисодиётга бевосита ресурс бўла олмайди. Улардан тадбиркорлик мақсадларида фойдаланилмас экан, ўлик капитал ёки ҳашам мулк сифатида жамғарилади. Бундай объектларнинг юқори солиққа тортилиши эса мулклардан унумли фойдаланишни рағбатлантиради. Бу мулк солиғи юкини ошириб боришдан кўзланган иқтисодий мақсаддир.\nРеспубликамизда, шунингдек, ресурс тўловлари ва акцизлар юкини ошириб бориш тамойили ҳам изчил давом эттирилмоқда. Хусусан, айрим акцизости маҳсулотларига акциз солиғи ставкалари ҳар йили 105 — 115 фоизга индексацияланмоқда. Ер солиғи ставкалари 15 фоизга оширилгани ҳолда, жисмоний шахслар ер участкаларига солиқ солиш механизмига ўзига хос ўзгариш киритилди. Эндиликда уларнинг ер участкалари норматив майдонидан ортиқ қисмига белгиланган солиқ ставкаларга нисбатан 1,5 коэффициент қўлланиладиган бўлди.\n2015 йилдан эътиборан сув ресурсларидан фойдаланганлик учун ҳам солиқнинг базавий ставкалари 20 фоизга оширилиб, солиқ солиш режимидан қатъи назар, алкоголсиз ичимликларни ишлаб чиқарувчи хўжалик юритувчи субъектларга сув солиғи юки кўтарилди. Шунингдек, қишлоқ хўжалиги корхоналари ҳамда тадбиркорлик фаолияти билан шуғулланувчи жисмоний шахслар учун ушбу солиқнинг базавий ставкалари татбиқ этилди.\nУмуман олганда, ресурс солиқларининг оширилишидан кўзланган асосий мақсад-муддао шуки, бебаҳо бойлик бўлган ер, сув ва мулклардан самарали фойдаланишни тартибга солишдир. Акцизларнинг оширилиши эса инсон соғлиғи учун зарарли бўлган айрим маҳсулотлар истеъмолини камайтиришга, пировардида бўшаган даромаддан унумли фойдаланишга ундайди.\nСолиққа тортиш соҳасида олиб борилаётган ислоҳотлар, албатта, олдиндан пухта ишлаб чиқилган Ўзбекистон солиқ тизимини такомиллаштириш стратегиясининг амалдаги ижроси ҳисобланади.\nМазкур рукндаги бошқа мақолалар: « Барқарор тараққиёт кафолати\tЭкологик экспертиза ва қонунчилик »


ОНА НИДОСИ - AmuNews.uz - энг сўнгги янгиликлар\nОнамнинг фақат бир кўзи бор эди. Нариги кўзи ўрни чуқур бўлиб ётар, уни кўрганимда жирканиб кетардим.\nМен айнан онамнинг бир кўзи йўқлиги сабабли тенгдошларим олдида хижолат чекар, очиғи, ундан ор қилардим.\nОтам ёшлигимда автоҳалокат туфайли ўлиб кетганди. Оиламизни боқиш онамнинг зиммасида эди. Онам мактаб ошхонасида ишларди.\nМактабда бошланғич синфда ўқиб юрган кезларим онам мендан хабар олиш учун синфимизга кирганида, уятдан худди ерга кириб кетгудек бўлардим.\nШу-шу синфдошларим мени “бир кўзли хотиннинг ўғли” деб устимдан куладиган бўлишди. Ўша пайтда, очиғи, шу ногирон аёлдан туғилганим учун ўз тақдиримга лаънатлар ўқирдим.\nБир куни онамнинг юзига тик боқиб, унга шу гапларни айтдим: “Қачонгача сиз туфайли ўртоқларимга кулги бўлиб юраман? Сиздек онам борлигидан ўла-ўлгунча ор қиламан! Сизнинг борлигингиз мен учун хақорат!” – деб баланд овозда қичқирдим.\nОнам... жиммм, индамади. Ёлғиз кўзи билан менга термулиб қолди. Кейин орқасига ўгирилиб, маъюс тортганча нари кетди. Мен ўша пайтда айтган гапларимни мулоҳаза қиладиган ҳолатда эмасдим. Ғазабдан ўзимни қўйгани жой тополмадим. Шу пайтда онамнинг кўнгли, ҳис-туйғулари мени умуман қизиқтирмасди. Мен у билан бир уйда туришни истамасдим, зотан, бу уй ҳам аслида ижарахона эди.\nМактабни ҳам битирдим, сўнг тил ўрганиб, чет элга ўқишга кетдим.\nБироз яшагандан сўнг ўша ерда уйландим. Таниш-билишларимдан қарз олиб, ўзимга уй сотиб олдим. Кейин болаларимиз дунёга келди. Мен ҳаётимдан ўта мамнун эдим.\nОнам ёдимдан ҳам кўтарилган эди. Бир куни онам менинг уйимни излаб, сўраштириб, топиб келибди. У неча йиллардирки, мени кўрмаган эди. Эшик олдида ўйнаб ўтирган болаларим аввалига бир кўзли кампирни кўриб, қўрқувга тушдилар. Кейин эса устидан кула бошлашди. Мен эса уларга: “бу аёл бувингиз”, дея олмадим. У остонамдан ҳатлаши билан: “нега келиб болаларимни қўрқитасиз?” деб дўқ билан ўшқирдим. Онам гуноҳкорона бош эгиб: “мен бошқа уйга келиб қолибман, узр”, деди-ю, чиқиб кетди.\nОрадан яна йиллар ўтди. Бир куни собиқ синфдошларимдан мактуб олдим.\nХотинимга: “хизмат сафарига кетаяпман”, дедим-у ўша ёққа отландим.\nИжара уйимиз эшигини уй бекаси очди. У менга онамнинг вафот этганини айтди. Аввал хаёлан енгил тортгандек бўлдим. Кейин эса юрагимни тушуниксиз бир маҳзунлик чулғади. Уй бекаси уйидан бир конверт чиқариб берди.\nОнам менга бериб қўйишларини тайинлаган экан. Дарҳол хатни ўқишга тутиндим:\n“Жигарбандим, жигар гўшам, кўзимнинг оқ-у қораси! Соғ-саломат юрибсанми? Омонмисан? Эрта-ю кеч сени ўйлайман, сени дуо қиламан, болам, болажоним..! Уйингга бориб болаларингни қўрқитганим учун мен аҳмоқ онангни кечир.\nБолажоним, сен кичкиналигингда отанг билан бирга автохалокатга учрагандинг. Отанг ўша пайтда ҳаётдан кўз юмганди. Сен эса..., бир кўзингни йўқотгандинг. Отангдан қолган уйни сотиб, ижара уйга кўчиб ўтдим. Уйнинг пулини жарроҳлик амалиёти харажатлари учун тўладим.\nЖарроҳлар бир кўзимни ўйиб, сенинг қорачиқларинг ўрнига жойлаштирди.\nХайриятки, кўзларимиз бир хил экан. Ҳеч ким сенинг кўзинг бошқа бир вужуддан кўчирилганини сезмасди. Мен шу пайтга қадар: “болам, сен менинг кўзим билан дунёни кўриб юрибсан”, дея олмадим. Дунёда бир ҳақиқат бор: сен менинг ўғлимсан. Менга шу етади. Сени жонидан ҳам яхши кўргувчи онанг!” деб ёзилган эди ўша хатда.\nМен шу кундан бошлаб ҳаётимда юз берган мудҳиш хотираларни эслаб, одамларнинг айтган гаплари юрагимга тиғдек ботиб, инсонларга нафратим кундан-кунга ортиб борди.\nМен нотавон ўғил..! Одамларнинг гаплари билан шунчалик худбинликка бориб, онаизоримни шу кўйларга солдим!\nМинг ҳаракат қилмай, мени камситган одамларга бўлган нафратимни йўқота олмаяпман.\nШоҳ ва шоир Бобур - ватанпарварлик тимсоли\nЯнгиланди: 270 дақиқа олдин


ЎЗБЕКИСТОН – ПОКИСТОН МУЗОКАРАЛАРИ ДОИРАСИДА Ўзбекистон Республикаси Мудофаа вазирлигида Ўзбекистон – Покистон штаб музокараларининг навбатдаги босқичи доирасида Покистон Ислом Республикаси Қуролли Кучлари Бирлашган штаби вакили генерал-майор Захид Махмуд бошчилигидаги ҳарбий делегация билан учрашув ўтказилди.\nМУҲАНДИСЛАР МАҲОРАТ ОШИРДИ Фориш тоғ полигонида Ўзбекистон – Ҳиндистон ҳарбий ҳамкорлиги доирасида ўзаро ўқув-тажриба машғулотлари ўтказилди. Бир неча кун давом этган машғулотлар жараёнида икки давлат ҳарбий муҳандислари ўзаро тажриба алмашдилар.\nҲАРБИЙ ШИФОКОРЛАР ТАЖРИБА АЛМАШДИ Жорий йилнинг 26 – 29 август кунлари Мудофаа вазирлиги Марказий ҳарбий клиник госпиталида АҚШ Қуролли Кучлари тиббиёт мутахассисларининг ҳарбий шифокорларни тайёрлаш юзасидан тажриба алмашиш бўйича ўқув курслари ўтказилди.\nҲАР ЮРАКДА ВАТАН СИЙРАТИ Юртимизда ҳар йили август ойининг учинчи якшанбаси Ҳаво флоти куни сифатида нишонланади. Ушбу касб байрамининг шукуҳи диллардан ҳали-ҳануз аригани йўқ. Чирчиқ аэродроми. Энг янги русумдаги жанговар самолёт ва вертолётлар ҳавога кўтарилиб, бирин-кетин самода парвоз этади.\nНАВБАТДАГИ ҲАРБИЙ УНВОН, МУКОФОТ ВА СОВҒАЛАР Ўзбекистон Қуролли Кучлари! Бугун у ҳақда гап кетганда юракларда фахр, ғурур, ифтихор туйғулари жўш уриши рост. Унинг сафларида хизмат қилаётган ҳар ишда музаффар, арслонюрак Ватан посбонларининг эътироф этилиши эса қанчалар завқли.\nИЛҒОРЛАР САФИДА БЎЛИШ – ПРОФЕССИОНАЛЛАРГА ХОС XИСЛАТ Марказий ҳарбий округдаги Каттақўрғон дала-ўқув майдонида артиллерия қўшинлари мутахассислари ўртасида «Мен ғолиб!» шиори остида «Энг илғор артиллерия мутахассиси» танловининг республика босқичи ўтказилди.\nЗЎРЛАРНИНГ ЗЎРИ САРАЛАНГАН МУСОБАҚА Ўзбекистонлик ҳарбийларнинг бу йилги «АрМИ – 2019» халқаро мусобақасида эришган ютуқлари Мудофаа вазирлиги миқёсида ташкиллаштирилаётган республика ва минтақавий баҳсларга бўлган қизиқишни янада оширмоқда.\nТЎЙГА МУНОСИБ ТЎЁНА Мамлакатимиз мустақиллигининг қутлуғ 28 йиллик шодиёнаси шукуҳи кезиб юрган шундай фараҳбахш кунларда Қуролли Кучлар академиясида ҳам моҳир қурувчиларимизнинг бунёдкорлик салоҳиятини ўзида мужассам этган янги бинолар фойдаланишга топширилди.\nКУРСАНТЛАР ВА БОЛАЖОНЛАР УЧУН УНУТИЛМАС КУН Мудофаа вазирлиги Ахборот-коммуникация технологиялари ва алоқа ҳарбий институтида бир гуруҳ курсантлар Ҳарбий қасамёд қабул қилди. Унда олий ҳарбий таълим муассасаси шахсий таркиби, кенг жамоатчилик иштирок этди.\nЎЗБЕКИСТОН ҚУРОЛЛИ КУЧЛАРИ «МАРКАЗ – 2019» СТРАТЕГИК ҚЎМОНДОНЛИК-ШТАБ ЎҚУВЛАРИДА ИШТИРОК ЭТАДИ Ўзбекистон Республикаси Мудофаа вазирлиги ҳарбий хизматчилари 16 – 21 сентябрь кунлари «Марказ – 2019» иштирок этади.


ЖЧ 2010: Африкача ёндошув\n14.06.2010 20:58 | WC2010\nЁдингизда бўлса бир неча кун олдин ЖАРда ҳалигача ечимини топмаган муаммолар тўғрисида гапириб ўтган эдик. Ушбу муаммоларнинг асорати секин-аста ўзи ҳақида эслатиб қўйишни бошлаяпти. Аргентина-Нигерия учрашувига мен ва қолган ўзбекистонлик ҳамкасбларимда ФИФА томондан тасдиқланган чипта йўқ эди. Сабаби оддий. Ушбу ўйинни бевосита ўйингоҳда томоша қилиш ниятида бўлган журналистларнинг сони жуда катта. Шунниг учун ФИФА авваламбор ушбу учрашувда қатнашаётган жамоалар юртидан бўлган журналистларга медиа трибунадан жой ажратади, ундан сўнг маҳаллий журналистлар, кейин икки жамоа қитъасидан келганлар ва кейинчалик бизга ўхшаганларга жой тегади. Одатда навбат бизга келгунча жой қолмай қолиши табиий. Шунинг учун биз ФИФАнинг “кутиш рўйхати”да эдик. Бу рўйхатдаги журналистлар одатда чиптаси тасдиқланган журналистлардан бирортаси ўйинга келмай қолган тақдирда унинг ўрнини эгаллашлари мумкин.Аммо буни ҳам ФИФА ҳал қилади. Аммо, бу ҳаммаси қоғозда. Жуда кўп ҳолларда фифачилар “кутиш рўйхати” да бўлганларга ҳам ўйин бошланишига 1 соат қолганида чипта тарқатишади. Яъни,борини. Шунинг учун журналистлар орасида, “кутиш рўйхати”га тушдингми, демак ўйинга кирасан”, деган нақл бор.\nХуллас, нима демоқчиман. Аргентина –Нигерия учрашуви куни одатдагидек, вақтлироқ “Эллис парк”нинг медиа марказига етиб бордим. Медиа марказнинг ҳажми стандарт футбол майдонининг ярмича келади. Жуда катта. Мен келган вақт (Ўйин бошланишидан 4 соатча олдин) бирорта ҳам бўш ўриндиқ қолмаган эди. Ўйинга чипта олиш - олмаслигимни билиш учун махсус жойга бордим. Чипта учун турган журналистларнинг ҳаммасини жаҳли чиққан. Ташкилотчиларнинг бир қарашда оддийгина туюлган чипта тарқатиш маросимини ўтказа олмаётгани журналистларнинг том маънода ғазабини чиқараётган эди. Учрашув бошланишига 3 соат қолганида чипта тарқатувчи волентёрларнинг ЖЧ 2010 расмий хомийси томонидан тақдим этилган “Сони Вайо”компьютерлари ишдан чиқиб қолди. Ўйин бошланишига 1 соат қолганида эса ўша оломон ҳали ҳам чиптасини ололмай турган эди. Шунда чипта берадиганларнинг “каттаси” бошқарувни ўз қўлига олиб, “Чипта соҳибларини рўйхатдан битта-битта фамилияси билан чақириб бераман”, деб барчани тинчлантиргандай бўлди. Аммо бу ҳам иш бермади. Шунда ташкилотчилар Африкада эканликлари эсларига тушди шекилли, бор чиптани 2 одам ўзига олиб кўзига чиройли кўринган одамга тарқата бошлашди. Четдан бу жараён, Африкадаги қочоқлар лагерига БМТ текин сув билан нон тарқатаётганга ўхшаб кетарди. Жиддий. Ҳеч қандай бўртиришсиз. Бироз журналистларнинг устидан кулиб, уларнинг бири, қўлидаги чипталарни юқори кўтарган ҳолда секин-асталик билан,шошилмасдан медиа марказдан чиқиб, журналистларниг стадионга кирадиган эшиги олдида туриб олиб, ўша ерда тарқата бошлади чипталарни. Унинг орқасидан 100 га яқин журналистнинг бир-бирини туртиб, тўда бўлиб югуриб юриши бир томондан одамни кулгисини келтирса, иккинчи томондан Африкада чўллари ва саванналарида юз берадиган бошқа бир манзарани эслатиб юборар эди.Хуллас, шу куни 2 ФИФА вакили ўзларини том маънода “пода сардорлари” ролида синаб кўришди.\nЦивилизация, Европа деймиз-у... Буларнинг ҳаммаси битта чипта олдидида ҳеч нарса экан. Айтгандай, навбатда турган пайтим, Тошкентда бўлиб ўтган футзал бўйича Осиё чемпионатида фаолият юритган япониялик журналист билан кўришиб қолдик. Бир-биримиздан ҳол-ахвол сўраганимиздан сўнг, у “Tashkent, organization good”, деб кўнглимни кўтариб қўйди.\nИшончим комил, бу каби ҳодисалар Йоханнесбург ўйингоҳларида ҳали кўп учрайди. Бунинг сабаби оддий. Журналистларнинг асосий қисми мамлакат ичида шаҳардан шаҳарга кўчиб юриш ноқулай ва қиммат бўлгани учун фақат пойтахтда туриб ўз фаолиятларини юритишни афзал билишади. Шаҳарлараро ягона қулай ва хавфсиз транспорт – бу самолет. Автобусда саёхат қилиш кунлаб вақтингиз ўғирлайди. Шаҳарлар орасидаги масофа яқин эмас.\nМен кеча Кэйп таун шахрига учиб келдим. Ҳозир ўйингоҳ медиа марказидаман. Италия-Парагвай учрашуви бошланишига бир неча соат вақт қолган. Медиа марказда эса бор йўғи 40 ча журналист бор. Уларнинг асосий қисми маҳаллий журналистлар. Марказ ичи жим-жит. Чиптамни олиш учун борганимда, чипта берадиган қизлар зерикиб ўтиришган экан, мени кўриб Кристиано Роналдони кўргандай қувониб кетишди. Хаво салқин бугун. Ёмғир ёғаяпти. Шунинг учун марказ ошхонасидан бориб чой олмоқчи эдим. Кўк чой десам, адашиб қора чой олиб келибди. Бу тушунарли, чунки бу ерда деярли ҳеч ким кўк чой ичмайди. Олиб келганидан сўнг кассир қиз (официант эмас!!) , “қора чой сўраганмидиз”, деб яна бир бора сўраган эди, мен ҳам, “Йўқ, кўк эди. Ҳа, қора чой олиб келибдими, майли ҳеч қиси йўқ, бўлаверади, менга фарқи йўқ”, деб чойимни олиб кетаётган чоғимда, югуриб келиб, қўлимдаги чойни олиб, уни кўкка тезда алмаштириб минг бор узр сўраб қўлимга топширди.\nЖЧ журналистларининг асосий қисми пойтахтда тўпланиб қолиши мамлакатдаги транспорт соҳасидаги камчиликлар натижасида содир бўлаяпти. Бу нафақат журналистлар,балки мухлислар учун ҳам жуда катта ноқулайликлар туғдираяпти.\nАйтганча, махаллий журналистлар тўғрисида. Бироз олдинроқ марказдан учрашув чиптасини олаётган эдим, орқамдан бир маҳаллий журналист ҳам келиб қолди. Унинг чиптасини ҳам волентерлар қизлар қўлига топшириб, қайси бири ўйингоҳга, қайсиси микст зона учунлигини тушунтиришди. Ўзи бу нарса шундоғам чипта устида катта ҳарфлар билан ёзилган бўлсада, расмиятчилик учун тушунтирилиб қўйилади. Шунда маҳаллий журналист: “Микст зона нима ўзи?”, деб қизларга мурожат қилди... ЖАР мутассаддилари чет ўйингоҳлардаги медиа трибуналарни тўлдириш муаммосини мувофақиятли ҳал қилишган кўринади.\nКеча Германия-Австралия баҳсини кўриш учун Кэйп Таундаги немис барига бордик. Мен турган хонадон эгаси асли англиялик бўлиб, табиийки Германия терма жамоасининг ашаддий душманларидан биридир. Хуллас, иккаламиз немис барида Австралия терма жамоасига мухлислик қилишга келишиб олдик. Табиий ҳолки, бизнинг қўллаб-қувватлашимиз австралияликларга ёрдам бера олмади. Немислар томонидан киритилган иккинчи голдан сўнг мен ҳам улар томонга ўтиб олдим. Инглиз биродаримизнинг кайфияти тамомила тушиб кетди,ўйиндан сўнг. Ўзи шундоғ ҳам ўтган куни бўлиб ўтган инглизларнинг баҳсидан сўнг кимдан аламини олишни билмай юрган эди.\nТакидлаш жоиз, немис машинаси шу пайтгача кўрган жамоалар орасида энг яхши таъсурот қолдирди. Бир неча соатдан сўнг эса Жаҳон чемпионларининг ўйинига баҳо бериб кўрамиз. Тасуротлар ҳақида кейинроқ.


Ҳуқуқий саводхонлигимизни ошириб…\nЎтган 2020 йил сўнгида муҳтарам Президентимиз Ш.М.Мирзиёевнинг анъанавий тарзда Олий Мажлисга Мурожаатномасини энг аввало “Зангори экран” орқали кўриб, тингладик, сўнг эса босма оммавий ахборот воситалари орқали ўқиб, чуқурроқ танишдик.\nАлбатта, ўтган йилда амалга оширилган ишлар сарҳисоб қилиниши билан бирга, янги 2021 йилда амалга оширилиши лозим бўлган энг муҳим ишлар – ижтимоий-иқтисодий, сиёсий соҳалардаги долзарб вазифалар белгилаб берилди.\nБу ўринда ўз касбимиздан келиб чиққан ҳолда суд-ҳуқуқ соҳасидаги Президент мулоҳазаларига алоҳида эътибор қаратдик. Табиийки, 4 йилдан буён амалга оширилаётган кенг қамровли ислоҳотларнинг ажралмас қисми сифатида кўрилаётган суд-ҳуқуқ соҳасидаги ўзгаришлар мамлакатимизни ҳар томонлама ривожланишида ўзига хос ўрин эгалламоқда. Албатта, Президентимиз Мурожаатномада таъкидлаганидек, “Хабарингиз бор, сўнгги 4 йил давомида суд-ҳуқуқ соҳасини ислоҳ этиш борасида дадил қадамларни қўйдик. Бу йўналишдаги устувор масалалар юзасидан 40 дан ортиқ қонун, фармон ва қарорлар қабул қилинди.\nБиринчидан, янги йилдан бошлаб жорий этиладиган “бир суд – бир инс-танция” тамойили суд қарорларининг адолатли, қонуний ва барқарорлигини таъминлашда бош мезон бўлиши лозим.”\nАйни вақтда суд амалиётида бир-бирини такрорлайдиган суд босқичлари қисқартирилди. Одил судловга хос бўлмаган ишларни назорат тартибида кўриш амалиёти бекор қилинди. Янги йилдан бошлаб фуқаролик, иқтисодий ва жиноят ишлари бўйича вилоят даражасидаги 3 та судлар битта суд сифатида бирлаштирилди. Бу янгилик аҳоли ва тадбиркорларга катта қулайликларни яратди. Шунингдек, суд муҳокамасига қадар судда ишларни дастлабки эшитиш амалиёти янги тартиб сифатида жорий этилмоқда. Бунда ишни тўхтатиш ёки тугатишга асос етарли бўлса, суд ишни аввалгидай тергов ёки прокурорга қайтармасдан, ўзининг якуний қарорини қабул қилади.\nАлбатта, суд-ҳуқуқ тизимида амалга оширилаётган ислоҳотларнинг пираворд мақсади – юртимизни юксалтириш, фуқароларимизнинг турмуш фаровонлигини оширишдан иборатдир.\nИқболжон ИСМОИЛОВ, Жиноят ишлари бўйича Фарғона вилояти, Марғилон шаҳар судининг Девонхона мудири.\nPrevious Адолатли фуқаролик жамиятининг асоси – Адолат\nNext 100 ақш долларини пора қилиб…


Ироқдаги худкуш ҳужумида ўлганлар сони 43 кишига етди\nБaғдод шaҳри яқинидaги ҳaрбий бaзaгa уюштирилгaн худкуш ҳужумидa ҳaлок бўлгaнлaр сони 43 кишигa етди.\nХудкуш 24 декaбрь куни Мaдaйн шaҳридa жойлaшгaн бaзaдa мaошлaрини олишга келган сунний мaзҳaбидaги жaнгчилaр гуруҳи орaсидa ўзини портлaтиб юборгaн эди.\nРaсмийлaр дaстлaб 22 киши ҳaлок бўлгaни ҳaқидa мaълумот бергaн.\nСўнгги бир нечa ой ичидa рўй бергaн энг қонли воқеa экaни aйтилaётгaн ушбу ҳужумдa 61 киши жaроҳaт олгaн эди.\nAҚШ ҳaлок бўлгaнлaр “Исломий Дaвлaт”гa қaрши курaшaётгaн “Уйғониш” гуруҳи вакиллари бўлгaнини тaсдиқлaди.\nСунний мaзҳaбидaги жaнгчилaрдaн тaшкил топгaн ушбу гуруҳ 2007-2008 йиллaрдa AҚШ ҳaрбийлaри билaн биргa Aл Қоидaгa қaрши ҳaрбий aмaлиётлaр ўткaзгaн.\n“Уйғониш” жангчилари aйни дaмдa “Исломий Дaвлaт”гa қaрши курaшaётгaни aйтилaди.\nҲозирчa худкуш ҳужуми учун мaсъулиятни ҳеч қaйси тaрaф ўз зиммaсигa олгaни йўқ.


“Ўзавтойўл” расмийси “Нурсафардия” ғоялари тарғиботида айбланди\nапрел 28, 2012\n“Ўзавтойўл” давлат ширкатига қарашли “Магистрал” автомобил йўлларини қуриш ва таъмирлаш корхонаси раҳбари Ҳамроқул Жалилов Ўзбекистонда тақиқланган “Нурсафардия” диний оқими ғояларини тарғиб қилишда айбдор деб топилган.\nЯкунланаётган ҳафтада маҳаллий газеталарда эълон қилинган мақолага кўра, Ҳамроқул Жалилов ҳуқуқ-тартибот идоралари томонидан дастлаб давлат маблағини ўзлаштириш бўйича тергов қилинган.\nЖиноят ишлари бўйича Тошкент вилояти суди Ҳамроқул Жалилов мансабидан фойдаланиб 456 миллион сўм маблағни ўзлаштирган, деган хулосага келган.\nКейинроқ “Ўзавтойўл” ширкати вакилининг уйидан ман этилган “Нурсафардия” норасмий оқимига тегишли китоблар топилган.\nБунинг ортидан унга нисбатан Ўзбекистон Жиноят кодексининг 116-моддаси (ғайриқонуний жамоат бирлашмалари ёки диний ташкилотларни қонунга хилоф равишда тузиш ёки уларнинг фаолиятини тиклаш, шунингдек, бундай бирлашмалар ёки ташкилотлар фаолиятида фаол қатнашиш) бўйича ҳам иш қўзғатилган.\nМатбуот хабарида ушбу жиноий иш бўйича яна беш нафар фуқаро маҳкамага тортилгани айтилган, бироқ судланувчиларга қандай жазо тайинлангани очиқланмаган.\nТаҳлилчилар бу давлат идораси вакилининг матбуот орқали “Нурсафардия” оқимига алоқадорликда илк бор айбланиши эканини айтмоқдалар.\nАввалроқ – жорий йил 30 январда Ўзбекистон телевидениеси эфирга узатган махсус кўрсатувда “Ҳордиқ” газетаси “Нурсафардия” ғояларини тарғиб этгани учун танқид қилинганди.\n1956 йилда туғилган Сафарбой Қўчқоров Ўзбекистон ҳуқуқ-тартибот идоралари томонидан “Нурсафардия” диний оқимининг асосчиси деб кўрилади.\nҚўчқоров муаллифлигида чоп этилган ва 2009 йилгача эркин тарқатилган китобларда “Нурсафардия” тариқат йўли сифатида талқин қилинади.\nКитобларини “Шайх Сўфизода Нурсафардий” деган ёрлиқ билан эълон қилган С.Қўчқоров сўфий жанг санъати, мусиқаси, рақси, хаттотлиги, гимнастикаси, табобати, умуман, сўфий ҳаёт тарзига оид йўл-йўриқлар ишлаб чиққани ва уларни оммалаштиришга ҳаракат қилгани айтилади.\n“Нурсафардия” қарашлари маҳаллий уламолар томонидан “тасаввуфнинг нотўғри талқини” дея қораланган. Вазирлар Маҳкамаси ҳузуридаги Дин ишлари қўмитаси унга алоқадор адабиётларни чоп этиш ва тарқатишни ман этган.\nМаҳаллий кузатувчиларга кўра, 2009 йилга қадар Тошкент, Сирдарё, Бухоро ва Жиззахда Қўчқоров ташкил қилган табобат маскани, гимнастика ва жанг санъати марказлари, фото, видео ва киностудиялар фаолият юритган.\n2009 йил октябрда жиноят ишлари бўйича Жиззах суди С.Қўчқоров ва унинг оила аъзоларини қонунга зид равишда “Нурсафардия” диний оқимига оид китобларни тайёрлаш ва тарқатиш, тиббий маълумотга эга бўлмасдан ўзбошимчалик билан одамларни даволаш ва солиқдан бўйин товлашда айбдор деб топган.\nМаҳкама ажримига кўра, ўшанда Қўчқоровлар оиласига амнистия қўлланилган.


БАХТ МЕҲНАТДАН ТОПИЛАДИ - Ўзбекистон овози газетаси\nБАХТ МЕҲНАТДАН ТОПИЛАДИ\nЎзбекистон Республикаси мустақиллигининг қутлуғ 25 йиллиги тантаналари арафасида Президентимиз Ислом Каримов фармонига кўра, бир гуруҳ юртдошларимиз Ватанимизнинг юксак мукофотлари, орден ва медаллари билан тақдирланди. Улар орасида Ўзбекистон Халқ демократик партиясининг фаоллари ҳам бор.\nДилфуза УМАРОВА, Андижон вилояти, Жалақудуқ туманидаги 1-умумий ўрта таълим мактабининг кимё ва биология фанлари ўқитувчиси:\n— Дунёда энг масъулиятли ва шарафли касблардан бири шифокорлик бўлса, иккинчиси ўқитувчиликдир. Чунки шифокор инсон жисмининг саломатлиги учун қайғурса, ўқитувчи унинг маънавияти, ички дунёси гўзал бўлиши, умуман, комил шахс бўлиб улғайиши учун ҳаракат қилади. Очиғи, ана шундай касб эгаси эканимдан фахрланаман.\nМустақиллик байрами арафасида қувончимга қувонч қўшилди. Юртбошимиз фармони билан менга «Ўзбекистон Республикасида хизмат кўрсатган халқ таълими ходими» фахрий унвони берилди.\nФанда шундай қонуният бор: ҳеч қачон бордан йўқ бўлмайди ва йўқдан бор бўлмайди. Яъни, табиатдаги бирор жисм ўз-ўзидан йўқ бўлиб кетмайди. У бошқа бир жисмга айланиши мумкин. Агар ушбу тушунчани инсонлар ҳаётига татбиқ қиладиган бўлсак, сидқидилдан қилинган меҳнат, фидойилик ҳеч қачон изсиз йўқолмайди.\nБугун юртимиздаги тинчлик-хотиржамлик, бағри бутунлик ва фаровонлик ҳам эзгу ниятлар, тинимсиз меҳнатларнинг самараси, деб ўйлайман.\nЎзбекистонда эришилаётган бугунги тарихий натижаларда баркамол авлодни камол топтиришда таълим тизимига, ўқитувчи-мураббийларга берилаётган эътиборнинг аҳамияти катта. Шу ўринда бир ўйлаб кўрайлик, халқаро молиявий-иқтисодий инқироз давом этаётганига қарамасдан, юртимизда ўқитувчи ва мураббийларнинг меҳнатига рағбат кучайтириляпти, ижтимоий ҳимоямиз кафолатланяпти. Биз бу ғамхўрликни кўриб, ҳис қилиб турибмиз.\nУлуғ маърифатпарварлардан бири муаллим ила муҳаррир миллатнинг икки қўлидир, деган эди. Бу юксак мукофот нафақат менга, балки бутун педагоглар зиммасига катта масъулият юклайди. Бугунги мураккаб замонда интеллектуал билимли ёшларгина ўз йўлидан адашмай, юқори марраларга эриша олади. Йигит-қизларимизни катта мақсадлар сари етаклай олиш ҳар бир педагогдан чуқур билим, тинимсиз ўз устида ишлаш ва энг асосийси, фидойиликни талаб этади.\nФурсатдан фойдаланиб, юртдошларимизни энг улуғ, энг азиз байрамимиз — мустақиллигимизнинг 25 йиллик қутлуғ санаси билан табриклайман.\nАбдукарим ПАРДАБОЕВ, Сирдарё вилояти, Сайхунобод туманидаги «Мақсад» фермер хўжалиги бошлиғи:\n— Мен оддий деҳқон фарзандиман. Назаримда, инсон қадри кўп омиллар билан ўлчанади. Масалан, одам оиласида, меҳнат жамоасида қадр топиши, маҳалланинг, туманнинг эътирофига сазовор бўлиши мумкин. Бу ўз ўзидан кишига қувонч, бахт, хотиржамлик олиб келади.\nБироқ мамлакат даражасида эътибор кўрсатилиши, шахсан давлат раҳбари томонидан фахрий унвон берилиши инсон қалбини тўлқинлантириб юборади. Шунинг учун ҳозир кўнглимдан ўтаётган туйғуларни икки оғиз сўз билан ифодалаб бўлмайди.\nМенга «Ўзбекистон Республикасида хизмат кўрсатган пахтакор» унвони берилганини эшитиб, хаёлимдан кўп-кўп хотиралар ўтди, кўзимга ёш келди. Далада эдим. Ҳозирда иш қизғин. Табриклаш учун дўст-биродарлар, яқинлар шу ергача келишди. Партиямиз фаоллари ҳам қутлашди. Истиқлолимизнинг 25 йиллиги мен учун хайрли, хосиятли келди.\nФермер хўжалигимизда пахта, ғалла етиштирамиз. 20 нафарга яқин маҳалладошимизни иш билан таъминлаганмиз. Фарзандларим ҳам ёнимга кирган, оиламиз билан меҳнат қиляпмиз.\nБугун фермер бўламан, ишлайман деган одамга кенг йўл очиб берилган. Табиат инжиқликларига қарамасдан, шартнома режасини ўз вақтида уддалашга ҳаракат қилаяпмиз.\nОдам ҳар бир касбдан бахт топиши мумкин. Фақат меҳнат инсонни улуғларкан, мартабасини ошираркан. Фермер бўлиб, кам бўлмадим. Ишимдан, оилам ва фарзандларимнинг келажагидан кўнглим тўқ.


26 август, 2021, 11:30\nБугун “Рома” УЕФА Конференциялар лигаси плей-офф босқичининг жавоб ўйинида Туркиянинг “Трабзонспор” клубини қабул қилади. Беллашув Тошкент вақти билан 22:00да старт олади. Учрашув "Спорт" телеканали орқали жонли эфирда намойиш этилади.\nМазкур жамоалар ўртасидаги дастлабки тўқнашувда "бўрилар" 2:1 ҳисобида ғалаба қозонган. Ўшанда Элдор Шомуродов ўз гол уриб, жамоасига ғалаба тақдим этганди.\nМаълумот ўрнида айтиш жоизки, Конференциялар лигаси УЕФА томонидан ташкил этилаётган Чемпионлар лигаси ва Европа Лигасидан кейинги учинчи турнирдир. Бу мусобақа “кўҳна қитъа”нинг аксарият жамоалари Чемпионлар лигаси ва Европа лигасидан четда қолаётгани боис, имкон қадар кўпроқ клубларни халқаро ўйинларга жалб этиш мақсадида йўлга қўйилди.\njamoalar kuchli kelin


Орзулар ушалди: Ҳар куннинг ўз тонги бор (+видео) » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Орзулар ушалди: Ҳар куннинг ўз тонги бор (+видео)\nОрзулар ушалди: Ҳар куннинг ўз тонги бор (+видео)\nЖиззахлик Дилфуза Юсупова бошидан не қийинчиликлар ўтмади. Ҳаммасига бардош берди, сабр қилди.\n...Эри тўрт фарзанди билан кўчага ҳайдади. Туғишганларига “оғир юк” бўлишни истамаган опа болалари билан кўп йиллар ижара уйларда яшаб юрди, тинимсиз меҳнат қилди. Улғайиб келаётган тўрт фарзандни едириб-ичириш, таълим-тарбия беришнинг ўзи бўладими, ахир.\nДилфуза опанинг Ўзбекистон Республикаси Президенти Виртуал қабулхонасига йўллаган биринчи мурожаатиёқ тегишли ташкилотлар томонидан эътиборга олиниб, янги уй ажратилди.\n– Инсон дунёга келиб, бир олам орзулар билан улғаяди. Айниқса, қиз боланинг орзулари самоларни тутар экан, – дейди эндиликда Жиззах шаҳар “Зилол” МФЙдаги ўз уйида яшаётган Д.Юсупова. – Афсуски, тақдир ҳар доим ҳам истакларимизга хайрихоҳ бўлмас экан. 11 йил бировларнинг уйида яшадик. Ҳар қанча уринмай, 4 фарзандим билан тортган “кўч-кўч”ларнинг заҳрини тушунтириб беролмайман. Оллоҳ ноламни эшитди, давлатимиз қўллаб-қувватлади – мен ва менга ўхшаган турмуш аравасини ёлғиз тортаётган аёллар уйли-жойли бўлди.\nҚурилиш вазирлиги берган маълумотга кўра, мамлакатимизда 2017-2019 йилларда 17 мингга яқин уй қурилиб, фойдаланишга топширилган. 2019 йилнинг ўзида “Обод қишлоқ” ва “Обод маҳалла” дастурлари доирасида 479 қишлоқ ва овулда, шаҳарлардаги 116 маҳаллада кенг кўламли қурилиш ва ободонлаштириш ишлари бажарилди. Кам таъминланган ва уй-жой шароитини яхшилашга муҳтож 5 минг оилага, жумладан, ногиронлиги бўлган аёлларга ипотека кредити асосида арзон уй-жой сотиб олиш учун 116 миллиард сўмдан зиёд бошланғич бадал тўлаб берилди.\n“Ўзшаҳар қурилиш инвест” ИК томонидан 2017-2019 йилларда 1007 кўп қаватли арзон уй-жой бунёд этилди. Мамлакатда янги ипотека тизими жорий этилмоқда. Вилоятлардаги шаҳарлар ва Тошкент шаҳрида 18 мингга яқин ҳамда қишлоқларда 4 мингта уй-жой хусусий сектор томонидан қурилади. Давлат банклар ўртасида соғлом рақобатни таъминлаш мақсадида маблағларни аукционлар орқали ажратади. Кам таъминланган аҳолини қўллаб-қувватлаш мақсадида шаҳарларда 16 минг оилага уй-жой олиш учун бошланғич бадал ва кредит фоизини қоплашга бюджетдан субсидия тақдим этилади.\nБугунги кунда уйларнинг нархини тушириш ва сифатини ошириш учун инновацион қурилиш материалларини кенг қўллаш бўйича ҳам ишлар олиб борилмоқда. Лойиҳаларда, замонавий қурилиш материаллари, жумладан газобетон, пеноблок, композит материаллардан фойдаланишга алоҳида эътибор қаратилмоқда.\nМатлуба Далиеванинг кўзи ожиз. Шунга қарамай синглиси ва иккинчи гуруҳ ногирони бўлган вояга етмаган укасини қарамоғига олган. Ўзи эса Жиззах шаҳар 10-умумтаълим мактабида мусиқа маданияти фанидан дарс беради.\n– Бахтни ҳар ким турлича тушунади. Мен учун энг бахтли инсон ўз уйи бор кишидир, – дейди Матлуба опа. – Инсон қийинчиликлардан чўчимай, мақсад сари интилса, албатта, ниятига етар экан. Уйсиз сарсон-саргардонликда яшаш қандай азоб эканини ҳамма ҳам тушунавермайди. Бошимга тушган ташвишларни айтсам, ҳеч ким ишонмайди. Шукур, ҳаммаси ортда қолди. Лекин оғир дамларда ҳам тушкунликка тушмадим. Кўчада қолиб кетган кунларимиз ҳам бўлди. Мана, энди бизнинг ҳам ўз бошпанамиз бор.\nБиргина Жиззах вилояти мисолида эътибор қаратадиган бўлсак, 2019 йилда оғир турмуш шароитида яшовчи 409 хотин-қизга уй-жой берилган. 110 хотин-қизга Хотин-қизлар ва оилани қўллаб-қувватлаш жамоат фонди томонидан 1 миллиард 645 миллион 400 минг сўм миқдорида уй-жойнинг 10 фоизи миқдорида бошланғич тўлов амалга оширилган. Бундан ташқари, Президентимизнинг 2019 йил 28 ноябрдаги “Ипотека кредити механизмларини такомиллаштиришга оид қўшимча чора-тадбирлар тўғрисида”ги қарорига асосан Жиззах шаҳрида 6 та 7 қаватли 236 хонадонли, Шароф Рашидов туманида 11 та 4 қаватли 264 хонадонли уйлар қурилиши давом этмоқда.\n– Мамлакатимизда аҳолини уй-жой билан таъминлаш, турмуш шароитини яхшилаш, кам таъминланган, ижтимоий ҳимояга муҳтож оилаларни қўллаб-қувватлаш мақсадида кенг миқёсли ишлар амалга оширилмоқда, – деди Жиззах вилоят ҳокимининг ўринбосари, Маҳалла ва оилани қўллаб-қувватлаш бошқармаси бошлиғи, сенатор Назира Мухторова. – Вилоятимизда кейинги йилларда 3 минг 500 га яқин оила уй-жой билан таъминланди. Ногиронлиги бўлган фуқароларга ипотека кредити асосида имтиёзли уй-жойлар ажратилди. Жорий йилда кам таъминланган оилалар учун 154 хонадонли уйлар қурилиши режалаштирилган. Албатта, бу ишлар давомли бўлади.\nЖиззахдаги кўп қаватли уйларнинг лифти нима учун тез-тез ишдан чиқмоқда?\nЖиззахда солиқ органларига тўрт ойда «Ишонч телефони» орқали 41 та мурожаат келиб тушди\nФориш туманида «Эзгу ният» жамоат фонди бир инсон ҳаётини сақлаб қолди\nЖиззахда Давлат хизматлари маркази 220 км узоқликдаги ҳудудга ҳам бориб хизмат кўрсатмоқда


Рус тилини она тилимиз дейиш учун аввал ўз тилимизни билишимиз керак! - Daryo\n22:41, 19.10.2021 30810\nБу учрашувда қатнашаётган ўртоқларга, сўзга чиқиб менинг ҳақимда яхши гаплар айтган нотиқларга, бу учрашувнинг ташкилотчиларига ташаккур билдираман.\nМен студентлар билан кўп учрашганман. Студентларнинг дилкушо суҳбатларини биламан. Умуман студентлар суҳбатига иштиёқмандлигим устига чет тиллар педагогика институтининг студентларига айтадиган зарур гапларим борлигини назарда тутганда менинг хурсандчилигимни тасаввур қилаверинг!\nСизлар ҳар қаердан келгансизлар, институтни битирганларингдан кейин жойларга бориб, ўқувчиларга инглиз, немис, француз, испан тилларини ўргатасизлар. Менинг сизларга айтадиган энг зарур гапим шуки, сизлар жойларга чет тиллар билан бирга, балки биринчи навбатда ўз она тилимизга — ўзбек тилига чексиз муҳаббат туйғусини олиб боринглар! Ўзбек тили ғоят бой, ниҳоятда чиройли, ҳар қандай фикр-у туйғуни ифода қилишга қодир эканини амалда кўрсатинглар; қаерда ва қандай шароитда ишламанглар, тил маданиятимизнинг машъали бўлинглар!\nМен бу гапни тилимизнинг бойлигига дахл қиладиган, ҳусн-латофатини бузадиган, тилимизни таҳқир қилишга қаратилган қилиқларга барҳам бериш мақсадидагина айтаётганим йўқ. Бу гапнинг фақат тилимизгагина эмас, давлатимизга, тузумимизга ҳам алоқаси бор.\nМен бундан бир неча йил муқаддам Ҳиндистонга борганимда бир ўзбек учраб қолди. Бу ўзбек Ҳиндистонга уч яшарлигида бориб қолган бўлса ҳам ўз она тилисини йўқотмаган экан. Шу одам мендан: «Ўзбекистонда ҳозир ҳам ўзбек тили борми?» деб сўраб қолди. Бу савол менга ғалати туюлди: бу одам бегона элларда юриб ўзбек тилини йўқотмапти-ю, нима учун ўзбек халқи ўз миллий республикасида ўз тилини йўқотиши керак? Мен тушунтирдим: Ўзбекистонда ўзбек тили боргина эмас, бу тилда миллион-миллион нусхада газета-журналлар, китоблар нашр этилади, театрлар яшаб-яшнаб турипти, дедим. Кейинчалик билсам, Ҳиндистон республика бўлишидан олдин мустамлакачилар ҳинд халқининг қулоғига қуйган экан: «Болшевизм миллий маданиятнинг офати, болшевизм қадам босган жойда ҳар қандай миллий урф-у одат, миллий маданият, жумладан, тил ҳам барбод бўлади, буткул йўқолади», деган экан!\nБу гап қай даражада қабиҳ туҳмат эканини йил сайин равнақ топаётган миллий маданиятимиз, қоматини жаҳонга кўрсатиб турган адабиётимиз, санъатимиз мисолида кўриш мумкин.\nШундан кейин бир нарса эътиборимни ўзига тортди: кўзимиз, қулоғимиз ўрганиб қолган, лекин ўшандай туҳматларга озиқ бўладиган ҳодисалар ҳаётимизда мавжуд экан.\n1. Кўпгина оилаларда болалар ўз она тилисини мутлақо билмайди! Бу ота-онани заррача ҳам ташвишга солмайди.\n2. Баъзи оилаларда бола ўз она тилисида гапиргани номус қилади!\n3. Баъзи одамлар шуни интернационализм дейишади. Бунинг нимаси интернационализм?\nКоммунизм душманларининг болшевизмга, совет тузумига қарши туҳматларига озиқ берадиган яна бир нарса бор: Ўзбекистонда «миллатим ўзбег-у она тилим рус тили», деб ёзадиган бир неча минг чала бор эмиш! Агар шу гап рост бўлса, демак, Ўзбекистонда фалон минг ўзбек ўз она тилисини йўқотипти, деган сўз! Наинки шу мақтанадиган гап бўлса!\nРеспубликамизни ҳақли равишда «Шарқда социализмнинг машъали», деймиз. Демак, бир талай мустамлака, ярим мустамлака, капиталистик мамлакатлар халқларининг икки кўзи, икки қулоғи бизда! Наинки биз шуларга: «Тилимизни йўқотиб бораётибмиз, кўп ўтмай тилимиздан ном-нишон қолмайди», деб мақтансак!\n«Ўзбек тили барибир йўқолиб кетади», «конституциядан ўзбек тили давлат тили деган гапни чиқариб ташлаш керак» деган товушлар совет кишиларининг товуши эмас, империализмнинг шалтоқ пропагандасига озиқ берадиган иғвогарларнинг товушидир.\nТарихда ўтган буюк сиймоларнинг деярли ҳаммаси ўз она тилиси устига ўз замонасининг бой, маданий тилларидан бири ёки бир нечтасини яхши билган. Навоий форсча ғазаллар, Лермонтов французча шеърлар, Ибн Сино араб тилида илмий асарлар ёзган. Биз учун ўшандоқ тил рус тилидир. Биз учун рус тили она кўкрагидай: бизнинг яшашимиз-у ўсишимиз учун керакли ҳамма модда бу тилда бор. Шунинг учун бу тил бизнинг иккинчи она тилимиздир.\nШунинг учун сизлар жойларга ўзбек тилига чексиз муҳаббат туйғусини олиб борганларингда шу туйғуни иккинчи она тилимиз — рус тилига қаратишларинг зарур.\nРус тилини иккинчи она тилимиз дейиш учун ўз тилимизни билишимиз керак!\nАбдулла Қаҳҳор 1967 йил\nУшбу нутқ Абдулла Қаҳҳор «Асарлар»ининг 5-жилдидан олинди; Тошкент, Ғафур Ғулом номидаги Адабиёт ва санъат нашриёти, 1989 йил\n11:39, 18.11.2021 159325\n16:53, 12.11.2021 147659\n07:07, 15.11.2021 136753


Ҳамёнбоп Galaxy A20e, Galaxy A40 ва Galaxy A90 тақдимоти яқин – улар аллақачон Samsung сайтига чиқди! - Terabayt.Uz\nҲамёнбоп Galaxy A20e, Galaxy A40 ва Galaxy A90 тақдимоти яқин – улар аллақачон Samsung сайтига чиқди!\nSamsung компанияси яқиндагина Galaxy S10 туркумидаги флагманларини тақдим этганди. Энди эса кореялик техногигант асосий эътиборни ўрта нархли ва ҳамёнбоп смартфонлари туркумига қаратган.\nЎҚИНГ: Дактилоскопли экранга эга Galaxy A60 ҳам фош бўлди: флагман сифатли «ўртанча ботир»!\nЖумладан, компаниянинг инглизча расмий сайтида Galaxy A20e, Galaxy A40 ҳамда Galaxy A90 моделлари ҳақида маълумот пайдо бўлди. Бу эса уларнинг яқин орада намойиш этилишидан дарак беради. Булардан биринчиси ушбу рўйхатдаги энг арзон смартфон бўлиши аниқ.\nЭътиборли томони шундаки, ушбу модел ҳақида илк бор хабар топмоқдамиз – афтидан, бу ҳали расман тақдим этилмаган Galaxy A20 моделининг бироз яхшиланган версиясидир.\nЎҚИНГ: Ҳамёнбоп Galaxy A50, Galaxy A30 ва Galaxy A20 смартфонлари илк «жонли» суратларда!\nGalaxy A40 смартфони эса, яқиндагина тақдим этилган Galaxy A50 каби Infinity-U туридаги 6.4 дюймлик Super AMOLED-дисплей билан жиҳозланади.\nExynos 7885 процессорли мазкур смартфоннинг техник хусусиятлари ҳақидаги маълумотларни эълон қилганмиз.\nЎҚИНГ: Galaxy A40 кутилганидан арзонроқ чиқяпти, хусусиятлари билан танишинг\nGalaxy A90 эса ушбу сериянинг энг илғор вакили бўлиб, хабарларга кўра, катта Super AMOLED-дисплей билан жиҳозланади.\nSamsung ушбу моделида яна бир инновацияга қўл урмоқда: Galaxy A90 модели биттагина камерага эга! Лекин у корпус ичидан чиқувчи ва айланувчи механизмга ўрнатилган. Яъни, корпуснинг юқори қиррасидан чиқувчи ушбу якка камера, заруратга қараб, селфи олиши ёки орқа томонга ўгирилиб, асосий камера вазифасини бажариши мумкин!\n#Samsung #Samsung Galaxy A90 #Samsung Galaxy A40 #Samsung Galaxy A20e


Ўзбекистон Бош прокуратураси сўрови асосида Россияда яна бир ўзбекистонлик ҳибсга олинди. Асли қашқадарёлик Байрамали Юсупов ҳозир Тюмень шаҳридаги вақтинчалик сақлаш изоляторида ўтирибди.\nРоссиядаги “Мемориал” ташкилотининг Марказий Осиёдаги инсон ҳуқуқларини мониторинг қилиш дастури директори Виталий Пономарёвнинг “Озодлик” радиосига айтишича, Тюмендаги қурилиш бўйича Россия-Туркия қўшма корхонаси менежери Б.Юсупов уюшган жиноятчиликка қарши кураш бошқармаси ходимлари томонидан 31 август куни ушланган. Айни пайтда уни экстрадиция қилиш масаласи Россия Бош прокуратураси томонидан кўриб чиқилмоқда.\n“Биздаги маълумотларга кўра, Б.Юсупов Ўзбекистонда 1999 йилдаги портлашлардан сўнг оммавий қамоққа олишлар кампаниясига тушиб қолган. У ўзи ўқиётган Самарқанд давлат университетининг иқтисодиёт факультетидан ҳайдалиб, устидан жиноий иш қўзғатилган. Махсус хизмат ходимлари уни ваҳҳобийлик диний оқимига алоқадорлик, ислом давлати қуриш каби айбларни бўйнига олишга мажбур қилган, сўнгра амнистия асосида жиноят иши ҳаракатдан тўхтатилган”, - деди В.Пономарёв.\nУнинг сўзларига қараганда, 2003 йилда Б.Юсупов Тошкентга келиб, турк фирмасига ишга кирган. Лекин милиция ходимларининг таъқиби натижасида Россияга кетишга мажбур бўлган.\n“Маълум бўлишича, - деди В.Пономарёв, - 2004 йил 24 декабрда Б.Юсупов устидан Ўзбекистон Жиноят кодексининг 159 (констуциявий тузумга тажовуз қилиш) ва бошқа бир неча моддалари бўйича жиноят иши қўзғатилган. 2005 йил 3 февралда унинг сурати қидирилаётган шахс сифатида Қашқадарёнинг “Посбон” газетасида чоп қилинган. У август ойининг ўрталарида қочқин мақомини бериш тўғрисида Россия миграция хизматига мурожаат қилди. Чунки у Ўзбекистонга қайтарилса, бошига оғир азоблар ва қийноқлар тушишини биларди”.\nРоссиядаги “Фуқаролик кўмаги” инсон ҳуқуқларини ҳимоя қилиш қўмитаси ходимаси Елена Рябининанинг билдиришича, халқаро қонунчиликка кўра, бошпана ахтараётган шахслар экстрадиция қилиниши керак эмас. Айни пайтда қўмита Б.Юсупов иши билан фаол шуғулланмоқда.\n“Б.Юсуповга ўхшаганлар Россияда нега кўп ушланаётгани сабаблари равшан. Чунки илгари ҳам, айниқса, Андижон воқеаларидан кейин Россия раҳбарияти Ислом Каримов тузумини қўллаб-қувватлаяпти. Соддароқ айтганда, икки давлат ҳукуматлари ҳозир жуда қалин дўст. Аллақандай одамларнинг ҳаёти деб улар бу дўстликка раҳна солмоқчи эмас”, - деди Е.Рябинина.\nЎзбекистон Бош Прокуратураси матбуот хизмати раҳбари Светлана Ортиқова ўзида Б.Юсупов иши бўйича ҳеч қандай маълумот йўқлигини билдирди.


Сурхондарёда қайнака уй талашиб келинни ургани айтилган хабарлар юзасидан расмий маълумот берилди — Sof.uz\nСурхондарёда қайнака уй талашиб келинни ургани айтилган хабарлар юзасидан расмий маълумот берилди\n3.05 08:44 3094 Жамият\nИжтимоий тармоқларда бир эркакнинг аёлни калтаклаётгани акс этган видео тарқалди. Унда воқеа Сурхондарёда бўлгани, қайнака уй талашиб келинни ургани айтилган. Сурхондарё вилояти ИИБ ушбу хабарлар юзасидан расмий маълумот берди.\nМаълум қилинишича, видеодаги ҳолат Денов туманида юз берган. Туманнинг «Буюк ипак йўли» маҳалласида яшовчи Қ.С. 22 апрель куни вилоят ИИБ 102 рақамига қўшниси Х.Г. уриб тан жароҳати етказганлигини маълум қилган. Ушбу мурожаат, шунингдек, туман марказий касалхонасининг 25 апрелдаги хабарномаси навбатчилик қисмида қайд этилиб, ҳолат юзасидан суриштирув ҳаракатлари туман ИИО ФМБ 2-сон ИИБ томонидан олиб борилмоқда.\nФуқаро Қ.С.нинг мурожаатлари бўйича суд-тиббиёт экспертизаси ўтказилган ва калтакланган аёлнинг олган тан жароҳати енгил тан жароҳати тоифасига киради деб хулоса чиқарилган.\nАйни пайтда ҳолат юзасидан суриштирув ишлари олиб борилаётганлиги сабабли якуни бўйича қўшимча ахборот берилиши билдирилган.


Танзила Норбоева Қирғизистон президенти билан учрашди - Bugun.uz\n10:57 | 23-09-2021 263\nОлий Мажлис Сенати раиси Танзила Норбоева 21 сентябрь куни Қирғизистонга расмий ташрифи доирасида Қирғизистон президенти Садир Жапаров билан учрашди. Бу ҳақда юқори палата ахборот хизмати хабар берди.\nМаълум қилинишича, Қирғизистон президенти мустақилликнинг 30 йиллиги нишонланаётган кунларда амалга оширилган бу ташрифнинг аҳамияти ва муҳимлигини қайд этган. Шунингдек, у қардош ўзбек халқини мамлакат мустақиллигининг 30 йиллиги билан табриклаган. Томонлар муносабатларнинг бугунги ҳолати ва истиқболлари, шу жумладан, парламентлараро ва мамлакатлар ўртасидаги ҳамкорликнинг ҳуқуқий асосларини мустаҳкамлаш масалаларини муҳокама қилган.\nҚайд этилишича, Садир Жапаров дўстлик, аҳил қўшничилик ва стратегик ҳамкорлик тамойилларига асосланган Қирғизистон–Ўзбекистон муносабатлари юксак даражага етганини таъкидлаган. Шу нуқтаи назардан президент икки томонлама ҳамкорликда 2021 йилнинг март ойида Тошкентга амалга оширган давлат ташрифи муҳимлигини билдирган.\nҚолаверса, Қирғизистон раҳбари Ўзбекистонда Президент сайловини муваффақиятли ўтказиб олишни тилаб, Шавкат Мирзиёевнинг Марказий Осиёда ҳамкорликни мустаҳкамлашга қаратилган ташаббусини тўла қўллаб-қувватлашини маълум қилган.\nУ, шунингдек, Ўзбекистоннинг гендер сиёсатини амалга ошириш, хотин-қизлар ҳуқуқларини таъминлаш борасидаги саъй-ҳаракатлари, шу жумладан, «Марказий Осиё етакчи аёллари мулоқоти» ташаббусига юқори баҳо берган. Шу кунларда бўлиб ўтаётган «Қирғизистон ва Ўзбекистон тадбиркор аёллари мулоқоти» бизнес-форумига муваффақият тилаб, бундай лойиҳаларни ҳар томонлама қўллаб-қувватлашга тайёрлигини билдирган.\nТаъкидланишича, Танзила Норбоева самимийлик ва меҳмондўстлик учун Қирғизистон томонига миннатдорлик изҳор қилган. Сенат раҳбари Шавкат Мирзиёевнинг самимий табриги ва эзгу тилакларини етказган ҳамда Ўзбекистон раҳбари Қирғизистонда амалга оширилаётган ислоҳотларни тўла қўллаб-қувватлашини билдириб ўтган.\nБаён қилинишича, суҳбат давомида томонлар юксак даражадаги келишувларни амалга оширишнинг ҳуқуқий асосини мустаҳкамлаш ва самарали парламент назоратини таъминлаш, икки мамлакат минтақалари ўртасидаги ҳамкорлик, шу жумладан, чегара ҳудудларининг маҳаллий муниципал кенгашларининг самарали алоқаларини фаоллаштиришга қаратилган икки томонлама парламентлараро ҳамкорликни кенгайтириш ва чуқурлаштириш, шунингдек, икки мамлакат аҳолисининг кенг қатламлари ўртасида яқин маданий-гуманитар алоқалар ва мулоқот учун барча зарур қулай шарт-шароитлар яратишнинг муҳимлигини таъкидлаган. Шунингдек, бошқа масалалар юзасидан ҳам фикр алмашилган.\nАввалроқ Шавкат Мирзиёев Қирғизистон раҳбари билан телефон орқали мулоқот қилганди. Шунингдек, Қирғизистон президенти Ўзбекистонга Евросиё иқтисодий иттифоқига қўшилишни таклиф қилгани маълум қилинган.


Петербургда ўзбек муҳожирини пичоқлаб кетишди\nCанкт-Петербургда 4 сентябрь куни маҳаллий фуқаро томонидан пичоқлаб ўлдирилган ўзбекистонлик муҳожир йигит яқинларининг Озодликка айтишича, ўлган шахснинг жасади Петербургда меҳнат қилаётган ўзбекистонликлар йиққан ёрдам пули эвазига темир тобутда уйига жўнатилади.\nПетербургда ўлдирилган муҳожир йигит Тошкентга жўнатилади\nРоссиянинг Санкт-Петербург шаҳрида 4 сентябрь куни ижарага турган уйидан кўчага чиққан 25 ёшли сурхондарёлик Нурбек пичоқлаб кетилди.\nҲодиса жойидан тасвир\nБу ҳақда Озодликка гапириб берган унинг яқинларидан бири "Нурбекни пичоқлаган маҳаллийлар маст ҳолатда бўлган", дейди.\n- У билан бирга яшовчи иккинчи жиянимнинг айтиши бўйича, жума куни кечқурун соат 7ларда яшаётган жойидан подъезддан тушса, уйи олдида ўрис қизлар-болалар ўтирган. У битта қизга гапирган экан, йигити кайфи бор эканми – тортишиб қолиб, жиянимга пичоқ урворибди. Улар милицияга хабар қилишган, у болани қўлга олиб кетишган. Нурбекни ёнига яқинда иккита ёш жияним борган эди. Улар нима қилишини билмасдан, қаерга югуришини билмасдан қолди. Улар уччалови супермаркетда грузчик бўлиб ишларди. У ердаги ишлайдиган ўзбек болалар, супермаркет директори, ҳаммаси йўл-йўриқ кўрсатиб, 50-60 минг рубль пул йиғишиб, жўнатадиган бўлди, - дейди ўзини нобуд бўлган муҳожир йигитнинг амакиси эканини гапирган суҳбатдош.\nРоссия Тергов қўмитасининг Санкт-Петербург бўйича бошқармасида Озодлик сўровига ҳодиса ҳақиқатан 4 сентябрь куни шаҳарнинг\nКрасногвардейская тумани Наставников кўчасидаги 31 уй ёнида содир бўлганини тасдиқлашди. Қўлга олинган ва исми ошкор этилмаётган маҳаллий фуқаро дастлабки тергов давомида ўзбекистонлик уни ҳақорат қилгани ва ёнида ўтирган қизга тегажоғлик қилгани тўғрисида кўрсатма берган.\nТерговчилар суриштирув ишларини давом эттираётганини билдиришди.\nНурбекнинг жасади чоршанба кунига ўтар кечаси Тошкентга юборилишини билдирди Озодликка унинг Азамат исмли қариндошларидан бири.\nФото Максим Клегенс томонидан ҳодиса жойида олинган\n- 4-5 кун ичида ҳал бўлди ҳаммаси. Аввалига ёрдам сўрамоқчи ҳам эдим. Яхши одамлар бор экан – ёрдам беришди. Керакли пул йиғилиб, бугун кечки соат 2ларда жўнатилади. Нурбек ўзи жуда бақувват, баланд бўйли эди, битта пичоқ билан йиқиладиган бола эмасди. Яқин келганини билмай қолган, шунчаки, - дейди Азамат.\nАзамат пичоқ урган рус бола билан бирга унинг шериклари ҳам ҳибс этилгани ва сўроқ қилинаётганини маълум қилди.\n"ВКонтакте" ижтимоий тармоғида эса маҳаллий фуқаролардан бири ҳодиса жойидан олган фотосуратлар ҳам пайдо бўлди.\nПетербург шаҳри ва Ленинград вилоятида ўзбек муҳожирлари нобуд бўлди\nШу кунларда Санкт-Петербургнинг бошқа жойларида ҳам ўзбек муҳожирлари иштирокида бошқа нохуш ҳодисалар рўй бергани маълум бўлди.\n7 сентябрь куни Петербургнинг Маршал Блюхер кўчасидан оғир аҳволда бўлган 36 ёшли Ўзбекистон фуқароси Александровский шифохонасига келтирилди. Петербург Ички ишлар бошқармаси хабарига кўра, кечаси соат 1ларда қурилиш майдончасидаги вагонча ёнида топилган ўзбекистонликнинг бош чаноғи ёрилгани, кўкрак қафаси сингани ва мояк халтасига милтиқ ўқи отилгани аниқланган.\nТергов-суриштирув ишларини олиб бораётган Калинин туман полиция бўлимида жабрланувчи муҳожир хушига келмагани туфайли уни сўроқ қилишнинг иложи йўқлигини билдиришди.\n7 сентябрь куни Ленинград вилоятининг Всеволожский тумани Мурино қишлоғида ўзини осиб ўлдирганлиги айтилаётган ўзбек муҳожири жасади топилди. 27 ёшли Холмурод Х. исмли бу шахс мурдаси кечки соат 5-ларда “Три Кита” турар-жой комплекси қурилишидаги ишчилар вагончасининг томида электр симга осилган ҳолда топилган.\nПолиция мурданинг оёғи остида ағдарилиб ётган челак ҳам бўлганини гапирмоқда. Мурдани кечки сменадан эрталабки соат 6ларда қайтиб келган Холмуроднинг 33 ёшли ҳамкасби топган. Унинг терговчиларга айтишича, ўзбек мигранти шу кунларда ватанидан аллақандай нохуш хабар олиб, бу ишга қўл урган бўлиши мумкин.\nЛенинград вилояти бўйича Тергов қўмитасининг маълум қилишича, жорий йилнинг 26 августида Мурино қўрғонидаги кўп қаватли уй қурилишида ишлаётган 28 ёшли Ўзбекистон фуқароси бинонинг 11 - қаватидан пастга тушиб кетиб ҳалок бўлган.\n13 август куни Петербургнинг Веселий Посёлок қўрғонида яна бир Ўзбекистон фуқароси жасади топилган эди. 40 яшар муҳожир Тельман кўчаси 6 - уйдаги ижара квартирада қайдга турмасдан яшаб келгани ва шу атрофда турли юмушларни бажариб, кун кечириб келгани маълум. Полиция ўзбек муҳожирини осилган ҳолатда уйнинг ҳожатхонасидан топган.


Уларда мансабга эришиш ва хўжайинларга хизмат қилишдан ўзга ташвиш йўқ - | Hizb-Uzbekiston.info\nHome›АР-РОЯ ГАЗЕТАСИ›Уларда мансабга эришиш ва хўжайинларга хизмат қилишдан ўзга ташвиш йўқ\nЛивияда диалог битими имзолаётганлар ўз юртлари устида курашаётган давлатларнинг қўғирчоқлари бўлиб, юртларига мутлақо ташвишланмайдилар\nҚудс арабий веб-сайти «ҳижрий 1442 йил 19 сафар, милодий 2020 йил 6 октябр сешанба куни» нашр қилган хабарда бундай дейилади:\n«Сешанба куни Марокашда Ливия давлати олий кенгаши ва Тобруқ парламенти кенгаши делегациялари суверен лавозимларни танлаш мезонлари бўйича шартнома лойиҳасига имзо чекдилар.\nПойтахт Работнинг Ҳарҳура шаҳрида бўлиб ўтган бу учрашувда Ливия давлати олий кенгаши делегациясининг раиси Фавзий Уқоб ҳамда Тобруқ парламенти кенгаши делегацияси раиси Юсуф Ақурий шартнома баённомасига имзо чекишди. Бу Марокашнинг Бузниқа шаҳрида жума кунидан бошлаб ўтказилган Ливия диалогининг иккинчи даври тугаганидан сўнг бўлиб ўтди.\nАйни шартнома 2015 йил 17 декабрда имзоланган Сухайрот шартномасининг 15-моддаси татбиқи билан боғлиқ.\nБу модданинг биринчи қисмида бундай дейилган: «Парламент суверен лавозимдаги бошқарув лавозимини эгаллайдиганлар тўғрисида келишувга эришиш учун давлат кенгаши билан маслаҳатлашади. Бу лавозимлар қуйидагилар: Ливия марказий банк раҳбари, давлат тафтиш бьюроси раиси, терроризмга қарши кураш хизмати раиси, сайлов олий комиссияси раиси ва аъзолари, олий суд раиси ва бош прокурор».\nМодданинг иккинчи қисмида бундай дейилган: «Ушбу модданинг биринчи қисмининг амалга оширилиши ортидан, биринчи қисмда кўрсатилган суверен лавозимларнинг раҳбарларини тайинлаш ва озод қилиш депутатларнинг учдан икки қисмининг маъқуллашини талаб қилади».\nМаълумки, Сухайрот шартномасини Британия тузган ва уни Халқаро Хавфсизлик Кенгашига тақдим этган ва Хавфсизлик Кенгаши уни маъқуллаган. Аммо Америка қарши чиқа олмаган. Чунки ушбу шартнома Ливиядаги можарога ечим топишда халқаро жамоатчилик фикрини қозонган ва Британияга малай барча маҳаллий сиёсий доиралар уни маъқуллаган. Британия ҳануз ушбу диалогларни тартиблаштириб, томонлар учун қарорлар тузиб бермоқда. Унинг рақиби бўлган Америка унга тобе сиёсий доирани назорат остига олишга муваффақ бўлолмади. У ўз малайи Ҳафтар орқали ҳаракат қилмоқда. Ҳафтар 2020 йил 27 апрел куни Сухайрот шартномасини бекор қилиб, Тобруқдаги Парламент раиси Ақила Солиҳ билан курашиши ортидан ўзини бутун Ливияга етакчи деб эълон қилди. Лекин буни ҳеч ким тан олмади. Британия ўзининг маккор ўйинлари билан Ҳафтарни пойтахтдан ҳайдашга муваффақ бўлди. Ҳафтар мағлуб томон сифатида намоён бўлди. Шундан келиб чиқиб, Британия Марокашда ўзига қарашли сиёсий доиралар ўртасида мана шу диалог учрашувларини ўтказди.\nШубҳасиз, Ливияда нуфуз ўрнатиш ва бойликларни талон-торож қилиш устида кетаётган ушбу халқаро кураш АҚШ билан Европа, хусусан Британия ўртасида кетмоқда. Ливиядаги бу диалог олиб бораётган томонларни эса, мансабдан бошқа нарса қизиқтирмайди. Улар мустамлакачиларнинг қўғирчоқлари бўлишни ўзларига муносиб кўришди. Улар ўз юртлари устида мустамлакачи давлатларнинг нуфуз талашаётгани ва бойликларини талон-торож қилишаётгани ҳақида ҳамда дунё ва охиратда уларни бахтли-саодатли қилувчи Исломлари асосида соғлом тузумни пайдо қилиш тўғрисида умуман ўйлашмайди.\nЛивия мустамлакачилар билан малайлар зулми ўртасида Ҳафтар ҳамда унинг сохта ҳарбий ахбороти Ливияни қутқарадиган ҳақиқий тарихий қарор Аллоҳнинг шариатини ҳоким қилиш қароридир Ливия: Вифоқ ҳукумати келажаги қандай бўлади? Ливия халқаро курашга майдон бўлиб, унинг аҳли бу кураш оловида ёнаверадими?!\nМьянма режими Исломнинг каттаю кичик муқаддас нарсаларига қарши курашмоқда


15 та оддий буюм – мутлақо бошқа мақсадда ўйлаб топилган | LifeHaq.uz\n15 та оддий буюм – мутлақо бошқа мақсадда ўйлаб топилган\nБиз учун одатий аҳамият касб этувчи аксарият буюмлар мутлақо бошқа мақсадлар йўлида ихтиро қилинган ва маълум даражада қизиқ келиб чиқишга эга.\nИчимликларнинг қопқоқларидаги бўртма нуқталар\nОдатда ошхонада аввалдан ичимликлар солинган бир неча стакан тайёр туради. Ичимлик совиб қолмаслиги учун уларнинг қопқоқлари ёпиб қўйилади. Қопқоқни очмасдан станканларда нима борлигини аниқлаш учун ходим ёнида ичимлик номи ёзилган тугмаларга қарайди. Бу харидор учун ҳам қулай – тугма бостирилган бўлади ва Сиз қопқоқни очмасдан ўз ичимлигингизни танишингиз мумкин.\nКедрдан кийим илгичлар\nНима учун шу кунгача ёғочдан ишланган буюмлар бозорнинг катта улушини эгаллаб келиши ҳақида ҳеч ўйлаб кўрганмисиз, ваҳоланки, уларни бошқа материал билан алиштириш мумкин (масалан, пластик билан)? Маълум бўлишича, кедр дарахти куяларни ҳайдайдиган табиий мойларга эга бўлиб, у буюмларингизни сақлаб беради.\nЕгулик учун таёқчалардаги улагич\nКўпчиликнинг фикрича, улагич – бу таёқчалар остига қўйиладиган таглик. Аслида, у фақат бир мартта фойдаланиладиган таёқчаларда бўлади. Улагич бу таёқчалар билан ҳеч ким аввал овқатланмаганини кўрсатади. Бундан ташқари, якка тартибдаги қадоққа жойлаштиришда таваккалнинг олди олинади (машина фақат битта таёқчани қадоқлай олмайди).\nТиш чўткасидаги кўк қилчалар\nАгар тиш чўткангиздаги кўк қилчалар рангини йўқотаётганини сезсангиз, бу уни алиштириш вақти келганининг аниқ аломатидир. Кўк ранг – тиш чўткасини алиштириш керак бўлган вақтни кўрсатиб турадиган индикатор.\n© Racked © depositphotos\nҚора кўзойнаклар XII асрдан буён ишлатилган, аммо қуёш нурларидан сақланиш учун эмас, балки бегоналарнинг қарашларидан қочиш учун. Бундай кўзойнакларни ҳис-туйғуларини ҳеч ким кўра олмаслиги учун суд мажлисларидаги ҳакамлар кийган.\nЙель университети талабалари ўқишдан бўш вақтларида Frisbie Pie Company фирмасининг пишириқ учун темир тагликларини бир-бириларига қарата отганлар. «Фрисби» номи талабалар орасида шу қадар оммалашган-ки, Wham-O вакиллари ўзларининг учар ликобчалари номини Frisbee дея ўзгартирганлар (улар 1957 йилда ишлаб чиқарила бошлаган).\nБугунги кунда маълум бўлган бренди биринчи мартта XII асрда пайдо бўлган. Дастлаб винони ҳайдаш уни сақлаш усули бўлиб, винони ташиш жараёнини осонлаштирган. Брендини истеъмол қилишдан аввал унга сув қўшилган ва шу тариқа яна вино олинган. Бироқ, ёғоч бочкаларда сақланганидан сўнг маҳсулот ўзи олинган винога нисбатан яхшироқ бўлиши аниқланган.\nҲозирда пуфакли қатлам нозик буюмларни ҳимоялаш учун қўлланилади. Бироқ, дастлаб 1957 йилда Альфред Филдинг ва Марк Чаванн осон тозалаш мумкин бўлган гулқоғоз учун янги материални ихтиро қилишга уринганлар. Кейинчалик пуфакли қатлам IBM компаниясига қадоқ сифатида тавсия қилинган ва компания ундан ўз компьютерларини қадоқлашда фойдалана бошлаган.\n© depositphotos © Columbia Pictures\nЁстиқ ҳашаротлар ухлаётган одамларнинг бурни, қулоқлари ва оғзига кириб кетмаслиги учун ўйлаб топилган. Қадимги хитойликлар юмшоқ ёстиқ тана қувватини тугатишига ишониб, қаттиқ ёстиқлардан фойдаланганлар. Африкаликлар эса, ёстиқда ухлаганда аждодлар билан мулоқот қилиш мумкинлигини таъкидлаган. Европада эркаклар ёстиқлардан деярли фойдаланмаган, чунки улар заифлик белгиси ҳисобланган.\n© Image by Spreadshirt used under CC © Image by Athena LeTrelle used under CC\nИккинчи жаҳон уруши даврида футболка ички кийим сифатида ишлатилган. Шаҳар оммасининг орасида футболкада пайдо бўлиш кийимсиз сайр қилишга тенг бўлган. Ушбу фикр 1951 йилда экранларга чиққан «„Истак“ трамвайи» кинодрамаси туфайли ўзгарган. Ушбу фильмда Марлон Брандо деярли ҳар бир кадрда оқ футболкада кўринган. Вақт ўтиши билан футболка ички кийимдан устки кийимга айланган.\nЮгуриш йўлакчасининг ўтмишдоши 1818 йилда дастлаб маҳбусларни жазолаш учун (маҳбуслар таёқларни тутиб, парракларда оёқларини айлантирганлар), кейинчалик аҳлоқ тузатиш муассасаларида донни майдалаш учун қўлланилган.\nБиринчи веб-камера 1991 йилда ишга туширилган бўлиб, кофе қайнатувчи машинани кўрсатиб турган. Кембридж университетида катта илмий лойиҳа жамоаси учун атиги битта кофе қайнатувчи машина бўлиб, у ҳам бошқа қаватда жойлашган. Шунинг учун айрим ҳамкасблар кўпинча кофесиз қолган. Натижада, вазиятдан йўл топишга тўғри келган – масофадаги компьютерда дақиқасига уч мартта янгиланиб турадиган тасвир пайдо бўлган.\nЧой халтачаси 1904 йилда савдогар Томас Салливан томонидан тасодифан ихтиро қилинган. Чой катта темир қутиларда сотилган, аммо Салливан майда қадоқ фойдалироқ бўлишини тушунган ва идиш сифатида шойи халтачаларни ишлатган. Нью-Йорклик рестораторлар эса чойни янги қадоқнинг ўзида дамлаш қулайлигини аниқлаганлар.\nСпиннер ўйинчоғи 2017 йилда оммалашиб кетган бўлса-да, шу каби мосламалар 1993 йилдаёқ ихтиро қилинган. Дастлаб спиннернинг яратилиши қизи учун газета ва ёпишқоқ тасмадан ўйинчоқ ясаб берган Кэтрин Хеттингер исми билан боғланган. Бугунги кунда спиннер ди??атни жамлаш билан бо?ли? муаммо ва хавотир аломатларига эга одамлар учун стрессга қарши ўйинчоқ сифатида кўрсатилади.\n«Шуфити» инглиз тилидаги shoe (пойабзал) ва graffiti сўзларидан юзага келган бўлиб, «пойабзал граффитиси» сифатида таржима қилинади. Мазкур санъат турининг пайдо бўлиши борасида бир нечта фикр мавжуд.\nТалабалар ўқиш тугаганини шу тариқа нишонлайдилар. Ҳарбийлар эса – қўлларига тушган ҳамма нарсани ҳавога отиб, хизмат тугаганини нишонлайдилар. Дастлабки пойабзал жуфти симларда илиниб қолганидан сўнг бу анъанага айланган.\nБаъзиларнинг фикрича, осилган пойабзал келажакда керак бўлади. Масалан, келгуси ҳаётда – инсон вафот этганидан сўнг унинг руҳи эртами ё кеч ерга қайтади.\nСимлардаги пойабзал таъсир кўрсатиш ҳудудининг чегарасини белгилайди, яъни – бу ерда сизнинг қонунларингиз тугаб, бизнинг қонунлар амал қила бошлайди.\nНью-Йорк ёки Лос-Анжелесда бу маҳаллий жиноий тўдаларнинг бир-бирига махфий белгиларидир – яъни шу орадаги уй эгалари наркотик савдоси билан шуғулланишини билдиради. Пойабзалнинг ранги ва фасони бўйича айнан нима сотиб олиш мумкинлиги аниқланади.\nЎғрилар қисқа туташув ҳосил қилиш учун симларга пойабзалларни отадилар. Диспетчерлар кучланишни ўчирганларида, ўғрилар симларни ечиб оладилар.\n13/07/2020 08:00:00 1855 0 Манба: https://www.adme.ru


Бетарафлар кимлар? - Ishonch.uz\nБош саҳифа Жамият Бетарафлар кимлар?\nБетарафлик сўзининг луғавий маъноси «қўшилмаслик», «холислик» деган маънони англатади. Жамиятнинг бир аъзоси сифатида эсимни таниганимдан буён нафақат ҳокимият органлари, бошқа ваколатли, расмий йиғилишларда ҳам раислик қилувчи ҳар қандай қарор ёки таклифни ўртага ташлаб, «ёқловчилар», «қаршилар», «бетарафлар» деган сўзларни тилга олиб, иштирокчиларнинг муносабат билдиришларини сўрайди. Табиийки, овозлар ҳисоб-китоб қилинганда, ёқловчилар ҳисобига ҳамиша ҳам кўп овоз билан ҳужжатлар қабул қилиниб, фикрлар маъқулланади. «Қаршилар», «бетарафлар»нинг муносабати аҳамиятсиз қолаверади.\nЭнди мулоҳаза юритсак. «Қаршилар»да-ку, бирор фикр ёки ўзгартирилиши керак бўлган қандайдир фикрлар бўлиши мумкин, аммо улардан ҳам аксарият ҳолларда нима учун қаршилиги сўралмайди.\n«Бетарафлар»чи улар кимлар?\nАйниқса, ваколатли йиғилишларда, хусусан, минглаб сайловчи номидан сўзлайдиган, фикр билдирадиган катта-кичик мавқедаги депутатларнинг бетараф қолиши мумкинми?\nЧуқурроқ мушоҳада қилиб кўрилса, бундай кўр-кўрона эркинлик паноҳида сохтакорлик, маънисиз расмиятчилик яширинганини англаб олиш қийин эмас. Қонун чиқарувчи органлар мажлислари ва ижро ҳокимиятларининг кенгашларида халқнинг мухтор вакиллари сифатида фаолият юритаётган депутатларга у ёки бу масала муҳокама қилинаётган пайтда бетарафлик позициясида туришига имкон берувчи бу одат ана шу маънисиз расмиятчиликнинг ўзгинасидир. Мантиқан мулоҳаза қилиб кўрилса, ўзини сайлаб қўйган вакиллари номидан фикр айтадиган депутатнинг у ёки бу масала муҳокамаси чоғида бетараф қолишга маънан ҳақи борми? Менимча, йўқ!\nМисол учун, бутун халқ турмуши ёки фаолиятига дахлдор бўлган қонун қабул қилинаётган пайтда депутат ёки сенаторнинг бетараф туришини ақлга сиғдириб бўладими?! Айтайлик, туман ҳокимияти кенгаши сессиясида маҳаллий бюджетнинг ўтган даврдаги ижроси ҳақидаги ёки давлат ерини талон-тарож қилган, ундан мақсадли фойдаланмаган фермернинг ерини олиб қўйиш тўғрисидаги жиддий масалалар муҳокама қилиняпти. Маъруза ёки ахборотни тинглаган депутат, қарор қабул қилиш пайтида бетараф туриши мумкинми? Албатта, мумкин эмас. Шундай бўлгач, кун тартибидан халқимизнинг энг илғор ҳудуд, ёинки, бутун юрт тақдирига дахлдор бўлган қатлами руҳиятида оздир-кўпдир лоқайдлик кайфиятини уйғотувчи «бетараф»ликдан воз кечиш вақти келган кўринади. Қотиб қолган қолиплардан чиқиб, янги Ўзбекистонда янгича фикрлашга дадилроқ ўтсак, сайловчилар ўз вакилларидан рози бўларди.\nБу менинг шахсий фикрим, албатта. Сиз бунга нима дейсиз, муҳтарам ўқувчи?\nФарғона вилояти хотин-қизларининг\n«Ойдин» газетаси бош муҳаррири\nАввалги саҳифа«Аёллар дафтари»даги ёзувлар: Энди уларнинг ҳам ўз уйи бор\nКейинги мақолаИллатнинг илк илдизлари


Рейтинг: ўзбек актёрлари орасида ким энг кўп гонорар олади? - 24 Января 2022 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2022 » Январь » 24 » Рейтинг: ўзбек актёрлари орасида ким энг кўп гонорар олади?\nКино йўқ, сериалчиларнинг эса ошиғи олчи\nБир неча йил аввал киночиларининг даври келганди. Киноижодкорларнинг топиши ҳам у қадар ёмон эмасди. Афсуски, кейинги йилларда хусусий киноларга бўлган талаб анчайин сустлашди, кинотеатрлардаги намойишлар ҳам камайди. Айримлар бу ҳолатга узоқ давом этган пандемия даври сабаб бўлди, дейишади. Бошқалар эса интернет тармоғининг жадал суръатда ривожланиши кино ва театр санъати фаолиятига сезиларди даражада таъсир этганини важ қилиб кўрсатишади.\n— Илгари киноактёрларининг даври келганди. Сериалларда суратга тушадиган ижодкорларга паст назар билан қарашларига ҳам гувоҳ бўлганман. Ҳозир эса аксинча, сериалчиларнинг ошиғи олчи. Шу боис баъзан актёрлар ўзига ёқмаса-да, сериалда рол ижро этишга мажбур бўляпти. Чунки Ўзбекистонда давлат фильмидан ташқари, кино олинаётгани йўқ, — дейди актриса Баҳора Арслонова.\nҲозирги кунда ўзбек киносидаги энг қиммат актёр Жавоҳир Зокиров ҳисобланади. Унинг бир ижодий куни 500 АҚШ долларига баҳоланади. Аммо актёрни ролга кўндириш, у билан ҳамкорлик қилиш осон эмас. Ижодкорнинг ўзига хос феъл-атвори ва принциплари бор.\nКейинги ўринни Бобур Йўлдошев банд этган. Унинг кунлик гонорар миқдори 400-500 АҚШ долларини ташкил этади. У билан ишлаш у қадар қийин эмас. У суфлёрга зарурат туғилмаслиги учун сценарийни ёд олади ва суратга олиш майдончасига ўз вақтида келади.\nЙигитали Мамажоновни одатда жанг саҳналари бор фильмларга таклиф этишади. Чунки у яхши актёр бўлиши билан бирга, каскадёрлик вазифасини ҳам бажара олади. Шу боис унинг гонорари у қадар кам эмас: кунига 300-400 АҚШ долларини ташкил этади.\nКомик актёр Муҳаммадисо Абдулҳаиров суратга тушган фильмлар ўз томошабинини топади. Шу боис ижодкор меҳнатига яраша ҳақ беришларини сўраб, кунлик гонорарини 300 АҚШ доллари этиб белгилаган. Чегирмалар деярли йўқ!\nЎзбек киноларида анча камнамо бўлиб қолган актёр Адиз Ражабов қирғиз ва япон киноижодкорлари билан ҳамкорликни йўлга қўйган. Бундан ташқари, айни кунларда «Қора қути» номли сериалда ҳам суратга тушмоқда. Унинг кунлик гонорари 200-300 АҚШ долларини ташкил этади.\nАктёр Азамат Аҳроров ўзга режиссёрлар билан ҳамкорлик қилишни истамайди. Шу боис режиссёр сифатида фильм ва сериаллар яратиб, бош ролни ўзи ижро этади. Сценарий маъқул бўлган фильмларга эса 200 АҚШ долларидан камига рол ўйнамайди.\nАктёр Умид Искандаровнинг кунлик гонорари 200 АҚШ долларни ташкил этади. Бу нарх клипларга бироз қимматлашиши мумкин.\nКейинги пайтларда фильм, сериал ва клипларда етакчиликни қўлга олган актёр Шоҳруҳ Ҳамдамовнинг гонорари ҳам ҳавас қилгудек. Унинг ижодий куни 100-150 АҚШ долларига баҳоланади.\nЎзи фильм ва сериаллар суратга оладиган актёр Шаҳзод Султоновнинг кунлик гонорари 100 АҚШ долларини ташкил этади. Аммо у камдан кам ҳолларда бошқа ижодкорлар билан ҳамкорлик қилади. У ижрочи ижодкор бўлишдан кўра, уларни бошқаришни маъқул кўради.\nСпортчи актёр Алихон ҳам фильмларда анча фаол. Уни, асосан, салбий ролларга таклиф этишади, ўзига хос кўриниши сабаб унинг гонорари ҳам қатъий белгиланган. У 100 АҚШ доллардан камига суратга тушмайди.\nБу рўйхатга Улуғбек Қодиров ва Алишер Узоқов ҳам киритилиши керак эди. Чунки улар бир неча йиллардан буён энг «қиммат» ўзбек актёрлари сафида пешқадам бўлишган. Афсуски, Улуғбек Қодировнинг АҚШга кўчиб кетгани ва Алишер Узоқовнинг фильмларда суратга тушмаётгани сабаб бугунги рўйхатга киритолмадик.\nГонорар борасида актёрларнинг фикрини билишга ҳаракат қилдик. Афсуски улар берилаётган гонорарлардан қониқмасликларини яширишмади.\nЖавоҳир Зокиров: «Бу борада гаплашишни истамайман!»\n— Хафа бўлманг-у, ўзбек халқи ўз актёрларини «кўтариш»ни ёмон кўришади. Агар актёр жуда катта пул оладиган бўлса, яна нархини ошираверади, деб ҳисоблашса керак. Менимча, актёрларга нисбатан бундай муносабат фақат бизда бўлса керак. Чунки бошқа мамлакатларда актёрнинг ишига қараб, пул тўлашади. Россияда шартномалар билан шуғулланадиган агентим бор, у ҳаммасини ўзи ҳал қилади. Ўзбекистонда ҳам агент ёлламоқчи бўлдим. Аммо ўйлаб қарасам, оладиган пулим агент ёллашга арзимайди. Гонорарлар жуда кам, бизда ўз актёрларига эмас, бошқаларга ишонч билдиришни яхши кўришади, — дейди актёр Жавоҳир Зокиров.\nБобур Йўлдошев: «Россиядаги гонорарим анча баланд»\n— Гонорар нисбий тушунча, шу боис ҳеч қачон уни қатъий белгиламайман. Давлат фильмларида савия анча юқори, уларда мириқиб ижод қилиш мумкин. Шу боис давлат фильмларида гонорарга талашиб-тортишмайман. Аммо хусусий фильм ёки сериалларга таклиф этишса, ўз талабимни қўяман. Чунки мен ишимга масъулият билан ёндашадиган, рол учун тайёргарлик кўрадиган ижодкорман. «Суфлёр айтиб турсин, сўзимни ёдламаганман», дейишга уяламан. Рол учун тайёргарлик кўргандан кейин шунга яраша ҳақ ҳам олишимиз керак.\nИшончим комилки, Ўзбекистонда актёрларга бериладиган гонорар миқдори анча кам. Масалан, россиялик агентим бир кунлик съёмка учун 1 500-1 700 АҚШ долларига шартнома қилади. Чунки агентлар қанча кўп пулга шартнома қилишса, ўзи кўпроқ манфаат топади. Бизда эса бу тизим ҳали йўлга қўйилмаган. Шўрлик актёрлар рол ўйнаш билан бирга, молиявий масалаларни ҳам ҳал қилади, — дейди Бобур Йўлдошев.\nЙигитали Мамажонов фильм олаётганларнинг «ўйини»ни билади\n— Бериладиган гонорар кимни ҳам қониқтиради?! Аммо қўлимиздан нима ҳам келади, деб қаноат қиляпмиз. Бу актёр қиммат, деб гап тарқатадиганларнинг ўзида айб. Чунки улар ҳаракат қилиб, яхши фильм олишса, актёрга тўланадиган пулдан 100 баробар кўпроқ даромад олишлари мумкин. 2011 йили «Ёзсиз йил» фильмида «эшакдек» совуқда ишлаб 870 минг сўм гонорар олганман. Ҳозир эса аввалгидан гонорарим анча баланд. Аммо ҳали ҳам битта фильмда ишлаб 400 АҚШ доллари топадиган актёрлар ҳам йўқ эмас. Ўз қадрини билган ва фильм олаётганларнинг «ўйини»ни билган актёр ўз гонорарини белгилаб қўяди. Чунки актёрлик баъзилар ўйлагандек, осон иш эмас.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 195 | Добавил: Sherlaruz.CoM | Теги: #Yangilik, #xabarlar, #Yangiliklar, #новости, #uznews, #newsuz, #ahborot, #news, #habarlar | Рейтинг: 0.0/0


21:34 20.09.2019 (Янгиланган 21:37 20.09.2019)\nАммо фойдаланувчиларнинг аксарият қисми келиннинг ажабтовур ҳолатига эътибор қаратишди - уларга келиннинг тос қисми бесўнақай кенг кўринган\nТОШКЕНТ, 20 сен — Sputnik. Ямайкалик эркак твиттерда ўз никоҳ тўйидан фотосуратларни эълон қилди. Ноодатий ракурс туфайли келиннинг тос қисми жуда катта кўриниб қолган.\nҚарғами ёки қуён: Интернетда янги оптик иллюзия оммалашмоқда\nЭркак ижтимоий тармоқларда бўлишган шодиёна кун суратида у ўз турмуш ўртоғи билан бўш стуллар орасида суратга тушган.\n"Ямайкада тўй вақтида бошланган бир ҳолат", - дея ҳазил қилган пост муаллифи, маросимга ёппасига кеч қолган бемалолхўжа меҳмонларни назарда тутиб.\nАммо фойдаланувчиларнинг аксарият қисми келиннинг ажабтовур ҳолатига эътибор қаратишди - уларга келиннинг тос қисми бесўнақай кенг кўринган.\nЭътибор билан қараган одам, келин ёнгинасида тўй либоси рангига ўхшаш либосда букилган қиз турганини кўриши мумкин.\n"Фотосуратда иккита аёл борлигини тушуниш учун бир неча сония етарли бўлди", - деб ёзган mnkybrf никли фойдаланувчи.\n"Хотинжоннинг бампери ҳам бор эканда", — деб ёзган BrandoAttacks.\n"Фақат изоҳларни ўқиб, бу кадр ракурс туфайли бўлганини тушундим, шов-шувга ҳожат йўқ", — деб ёзган Paulinelulu83.\n"Ака, мен бу расмда келиннинг орқаси шундайми. дебман", — деб ёзган PlantBasedKaysh.\nИзоҳ берувчилар орасида, антиқа кўриниши учун келинни отга ўхшатганлар ҳам топилган.


ДНК асосида ишлаб чиқарилган илк коронавирус вакцинаси шошилинч фойдаланишга тайёр\n23 Август 2021 18:30\nNEW DELHI. Kazinform - Ҳиндистон бош тиббий назоратчиси (DCGI) жума куни коронавирусга қарши ZuCoV -D Zydus Cadila вакцинасидан фавқулодда фойдаланишни маъқуллади. Ҳиндистон Фан ва Технология Вазирлиги маълумотларига кўра, ДНКга асосланган дунёдаги биринчи коронавирусга қарши эмлаш катталар ва 12 ёшдан ошган болаларга мўлжалланган, дея хабар беради Kazinform India TV News Deskга таяниб.\n28000 кўнгилли иштирок этган учинчи клиник синовнинг оралиқ натижалари шуни кўрсатдики, ижобий натижа билан ПЗРнинг дастлабки самарадорлиги 66,6 фоизга етди. Бу ҳозирда Ҳиндистондаги COVID-19 вакцинаси учун энг катта синов. Ушбу эмлаш олдинги I / II синовларида ўзининг иммуногенлигини, чидамлилигини ва хавфсизлигини кўрсатди. I / II ва III клиник синовлар Мустақил маълумотлар хавфсизлиги мониторинг кенгаши (DSMB) томонидан назорат қилинган.\n1 июл куни бош қароргоҳи Аҳмадободда жойлашган энг йирик фармацевтика компанияси DSGI вакцинани шошилинч ишлатиш учун рухсат сўради. Компаниянинг таъкидлашича, эмлаш ҳозирда Ҳиндистоннинг 50 дан ортиқ марказларида катта клиник синовлардан ўтган.\nZuCoV-D ҳозирда мамлакатда тасдиқланган олтинчи вакцина ҳисобланади. Ҳиндистонда Serum instituteнинг Covishield, Bharat Biotechнинг Cоvaxin, Россиянинг «Спутник V», АҚШнинг Moderna ва Johnson вакциналари ишлатилади.\nПлазмид ДНКга асосланган Z8CoV-D вакцинаси тери остига игнасиз инъектор ёрдамида юборилиши керак.\nZydus Group раиси Панкаж Р. Патель уларга «хавфсиз, чидамли ва самарали вакцина» ишлаб чиқаргани учун миннатдорчилик билдирди.\n«Бундай ўта муҳим вақтда ва барча муаммоларга қарамай, дунёдаги биринчи коронавирусга қарши ДНК вакцинасини ишлаб чиқиш ҳинд тадқиқотчиларининг меҳнати ва уларнинг янгилик руҳидир», - деди у.


Қуйидаги шартлар асосида компания номидаги “China” сўзини алмаштириш талаб этилади:\nНом инглиз тилидаги “С” ҳарфи билан бошланиши, география ва молияга алоқадор бўлиши, мазмунан эса ишончлилик, тезлик ва қулайликни англатиши керак. Масалан: Centre, Client ва бошқалар;\nЙўналтирилган аудитория – лизингга транспорт, ускуна ва кўчмас мулк харид қилишни истаган истеъмолчилар;\nБарча учун, жумладан, ўзбек тилида сўзлашадиган ҳудудлар учун тушунарли ва тез эсда қоладиган бўлиши керак;\nНом сиз ўйлаб топган слоганга эга бўлиши ва компания миссиясини ифодалаши – “компания тадбиркорларга асосий ва энг муҳим воситаларни кам маблағ ва вақт сарфлаган ҳолда сотиб олиш имкониятини тақдим қилади”.\nТаклиф этиладиган вариантлар ҳар қандай шаклда ва барча каналлар орқали қабул қилинади: Facebook тармоғидаги изоҳлар, SMS, почта, Telegram ва ҳатто бир парча қоғозга ёзилган бўлса ҳам.\nТанлов муддати: 10.08.2017, соат 23:59 гача\nЭнг яхши ном ва слоган учун соврин – ВЕЛОСИПЕД!!!\nТелефон: (90) 370-2425\nЭслатиб ўтамиз, компания 2009 йилда қурилиш ва махсус техниканинг улгуржи савдосига мўлжалланган молиявий инструмент сифатида ташкил этилган. 2015 йилнинг охирига қадар Ўзбек-Хитой Савдо Уйи (Uzbek Chinese Trading House Limited) компаниянинг ягона етказиб берувчиси ҳисобланган.\n2016 йилдан бошлаб компания ўзини барча етказиб берувчилар ва лизинг шакллари билан ишлайдиган том маънодаги лизинг-компания сифатида позициялайди. Айнан мазкур позиция келгуси ривожланиш стратегиясини, шу билан бир қаторда, ном ўзгаришини белгилаб берди.


Венгрия бош вазири: миграция натижасида христианлар мағлуб бўлишади\n15:58 / 12.09.2015\nАгарда қочқинлар очими тўхтатилмаса, Европа христианлари озчиликка айланиб қолади, Европа Иттифоқининг бир хиллиги эса йўқолади, деди Венгрия бош вазири Виктор Орбан Bild газетасига берган интервьюсида.\n“Европалик сиёсатдонлар айни пайтда ширин хаёллар дунёсида яшамоқда. Улар келгусида бизни қандай хавф-хатарлар кутаётганини тасаввур қилишгани йўқ. Покистон, Бангладеш, Мали, Эфиопия, Нигериядан келаётган оқимнинг чек-чегараси йўқ. Агарда уларнинг барчасига қўйиб берсак, Европа ҳалок бўлади. Мусулмонлар миграцияси натижасида келгусида улар Европада мутлақ кўпчиликни ташкил этади. Европа икки маданият ҳамкорлигига йўл қўйиб берса, христианлар мағлуб бўлишади”, – деди бош вазир.\nОрбан Германия канцлери Ангела Меркелни ҳам қочқинларни Венгрия ва Германияга ўтказишга рухсат бергани учун танқид қилди. Унинг фикрича, бу ҳолат мамлакатда алғов-далғовликни келтириб чиқаради. Муҳожирлар Германияга тезроқ ўтиб олиш учун полиция билан тўнашувлар содир этади.\nАввалроқ Орбан қочқинларга келган ерларига қайтиб кетишни тавсия қилган эди.


Шубҳали гўшт еб рўза тутиш — Зикр аҳлидан сўранг\nСаволлар › Мавзу: Ҳалол ва Ҳаром › Шубҳали гўшт еб рўза тутиш\nMuhammadali сўради 9 ой аввал\nАссалому алайкум! Ҳурматли устозлар, биз Россияда ишлаймиз. Албатта товуқ гўштига ҳалол ёки ҳаром ёзилмаган, қай тарзда сўйилиши бизга қоронғу. Лекин биз рўзада хам бардавом истемолдамиз. Биз уларни маркетлардан харид қиламиз, албатта уларга ҳам сўйилиш тарзи қоронғу. Агар ҳалол сўйиладими билмасак, еганларимиз ҳаром нарса билан бўлгани учун рўзаларимиз қабулмасми?\nРўзангиз зиммангиздан адо бўлади. Ҳаром еганлигингиз учун ҳадисларга биноан савоби бўлмайди. Тездан уни ейишни тарк қилинг, чунки рўзага буюрган Зот Ўзининг каломида Аллоҳ таолонинг исми зикр қилинмай сўйилган ҳайвон гўштини емасликни буюрган.\n121. Устида Аллоҳнинг исми зикр қилинмаган нарсаларни еманглар. Шубҳасиз, у фисқдир. Албатта, шайтонлар ўз дўстларига сизлар билан тортишишни васваса қилурлар. Агар уларга итоат қилсангиз, албатта, сизлар ҳам мушриклар бўлурсизлар.\nУламоларимиз ушбу оятнинг тафсирида «Агар мусулмон киши ҳайвонни сўяётиб, Аллоҳнинг исмини зикр қилишни унутиб қўйса, сўйган гўшти ҳалол», деганлар. Аммо билиб туриб, қасддан зикр қилмаса, ундай гўшт ҳаром бўлади.\n«Шубҳасиз, у фисқдир».\nЯъни Аллоҳнинг номи зикр қилинмай сўйилган ҳайвоннинг гўштини ейиш фисқ, яъни диннинг амридан чиқишдир.\nШайтоннинг дўстлари бўлмиш кофир ва мушриклар имконлари борича сизлар билан тортишадилар. Турли масалаларда, жумладан, Аллоҳнинг номи зикр этилмай сўйилган ҳайвонларнинг гўшти ҳақида ҳам тортишадилар. Сизлар уларнинг гапларига, тортишувларига ҳеч эътибор бермаслигингиз керак.\nАллоҳнинг гапини уқмай, ўзганинг гапига юрган одам мушрик бўлмай, ким мушрик бўлсин?! Аллоҳнинг амрини тутмай, бошқанинг амрини тутган киши мушрик бўлмай, ким мушрик бўлсин?! Ҳатто ҳайвонларни сўйишда Аллоҳдан бошқанинг амрини тутиш ҳам ширк ҳисобланади. Кофир бўлиш эса умуман бошқа кулфат. («Тафсири ҳилол» китобидан «Анъом» сураси). Валлоҳу аълам!


Янги кўп қаватли уйлардаги хонадонлар қандай тақсимланади - 02.03.2017, Sputnik Ўзбекистон\nТураржойга муҳтож бўлган фуқаролар шаҳар ҳокимиятлари ҳузуридаги ҳудудий комиссияларга ариза билан мурожаат қилишлари керак 02.03.2017, Sputnik Ўзбекистон\n09:25 02.03.2017 (янгиланди: 10:19 02.03.2017)\n© Sputnik / Руслан Кривобок / Фотобанкка ўтишКўп қаватли уй\nТураржойга муҳтож бўлган фуқаролар шаҳар ҳокимиятлари ҳузуридаги ҳудудий комиссияларга ариза билан мурожаат қилишлари керак\nТОШКЕНТ, 2 мар — Sputnik. Кеча 2017 йилда Тошкентда 102та янги кўп қаватли тураржойлар қурилиши ҳақида хабар бергандик. Ипотека банкнинг Республика бошқармаси томонидан ташкил этилган матбуот анжуманида маълум қилинишича, мазкур уйлардаги хонадонларни туманлар ҳокимиятлари ҳузурида ташкил этиладиган ҳудудий комиссиялар тақсимлайди.\nИпотека банкнинг тураржойлар қурилишини молиялаштириш бошқармаси бошлиғи Шуҳрат Тошпўлатовнинг айтишича, тураржойга муҳтож бўлган фуқаролар шаҳар ҳокимиятлари ҳузуридаги ҳудудий комиссияларга ариза билан мурожаат қилишлари керак. Комиссия ижобий хулоса чиқарганидан сўнг мурожаат қилувчи учун кўп қаватли уйлардан биридаги хонадон танланади. Шу билан бир вақтда Ипотека банки бўлинмаларида хонадон нархининг 25 фоизи миқдорида бошланғич бадал тўланиб, ҳисоб рақами очилиши лозим.\nМатбуот анжуманида билдирилишича, ўзига бириктирилган хонадонни харид қилиш учун фуқаро кредит олувчининг паспорти нусхаси, кредит олувчининг сўнгги 12 ойдаги даромадига доир иш жойидан маълумотнома каби қатор ҳужжатларни банкка тақдим этиши даркор.\n"Йигирма йилга бериладиган кредитнинг имтиёзли даври уч йил, – дейди банкнинг ипотека ва истеъмол кредитлари бошқармаси бошлиғи Бобур Нурмуҳамедов. – Шунингдек, унинг дастлабки беш йилида тўлов кредит миқдорининг 7 %дан иборат бўлиб, кейинги йиллар Марказий банкнинг амалдаги қайта молиялаштириш ставкасига кўра ҳисобланади. Биз сотиб олинадиган уй-жой умумий қийматининг 75 %и миқдоригача бўлган суммани кредит сифатида берамиз".\nКредит олувчига яна бир қатор солиқ имтиёзлари ҳам яратилганлиги айтилган. Яъни кредит олувчининг ўзи ёки оила аъзоларининг кредит бўйича ойлик тўловларни қайтариш учун йўналтирган маблағи солиққа тортилмайди. Агарда корхоналар қайтиб олмаслик шарти билан ўз ходимларига ипотека кредитининг бошланғич бадалини тўлаб берган бўлса, мазкур маблағ ҳам солиққа тортилмайди. Шунингдек, кредит тўлиқ қайтгунига қадар хонадон учун мол-мулк солиғи тўланмайди.


Абайнинг 175 йиллиги нишонланмоқда | Қозоғистон янгиликлари: Сўнгги хабарлар «Kazakh TV» каналида | Kazakh TV\nАбайнинг 175 йиллиги муносабати билан республика ва халқаро даражада тахминан 5 юзта тадбир ташкил этиш режалаштирилган. Турли илмий-амалий конференция, қозоқ классиги асарларини таржима қилиш ва нашр этиш кўзда тутилган. Бундан ташқари, “Абай” бадиий фильми суратга олинади. Жамоат арбоблари фикрича, буюк шоир ва мутафаккир юбилейи шодиёналари мустақил Қозоғистон янги тарихидаги энг муҳим воқеалар қаторига киради.\nМУРАТ АУЭЗОВ, ЖАМОАТ АРБОБИ:\n- Мен Абайни тақдир ўзи бизга тақдим этган, деб ҳисоблайман. У бутун бир халққа гуманизм, тушкунликдан халос бўлиш каби юксак қадриятларни тақдим эта олди. 18-асрдаги қозоқ шоирлари кўпчилиги оғир кунлар келаётганини олдиндан сезган, уни бошдан кечириб, ўз асарларида тилга олган. Абай ҳам бундай вазиятдан бохабар бўлган, лекин у бошқалардан фарқли равишда вазиятдан чиқиш учун тинмай йўл излаган ва бу уни мутафаккир сифатида юксакликка олиб чиққан. Даҳолиги шундаки, шу йўлни топа олган.\nРОЛЛАН СЕЙСЕНБАЕВ, ЁЗУВЧИ:\n- Абай китоблари қозоқ, рус ва хорижий тилларда чоп этиляпти. Америкада инглиз тилига таржима қилиб, улкан тўплам чоп этдик. Абай ижодини халқаро саҳналарда таништира боришимиз, оммалаштиришимиз зарур.\nСАУИТБЕК АБДРАХМАНОВ, ҚОЗОҒИСТОН РЕСПУБЛИКАСИ ПАРЛАМЕНТИ МАЖИЛИСИ ДЕПУТАТИ:\n- Биз буюк шахсларни ҳурмат қилиб, эъзозлашимиз лозим. Ҳар кимнинг дилидаги, кўнглидаги ҳолат жуда муҳим, деб ҳисоблайман.\nАбайАбайнинг 175 йиллигиқозоқ мутафаккириқозоқ шоири\nҚозоғистонда 40 дан ортиқ бола Кавасаки синдроми билан хасталанди\nТуризм соҳаси 2025 йилгача қандай ривожланади?\nQazCovid-in вакцинаси синовлари давом этмоқда


Kamolot Qurultoyi делегатлари Artel заводларига ташриф буюришди – Ўзбекистон\nГлавная / Технологиялар / Kamolot Qurultoyi делегатлари Artel заводларига ташриф буюришди\n30.06.2017\tТехнологиялар Comments Off on Kamolot Qurultoyi делегатлари Artel заводларига ташриф буюришди 52 Показы\n29 июл куни 75дан ортиқ бўлган Kamolot Qurultoyi делегатлари Artel компаниясининг заводларига ишлаб чиқариш жараёнлари билан танишиш мақсадида ташриф буюрдилар.\nҚурултой Kamolot ёшлар ижтимоий ҳаракати томонидан ташкил этилган бўлиб, унда Республикамизнинг турли вилоятларидан ташриф буюрган делегат ҳамда қатнашчилар иштирок этишди. Бўлиб ўтаётган қурултой белгиланадиган истиқболли режалар, устувор мақсадлар ёшлар учун янги имкониятлар пойдеворидир.\nТашриф чоғида Kamolot Qurultoyi иштирокчиларига Artel компаниясининг заводларидаги иш жараёни яққол кўрсатиб берилди. Корхонанинг мутасадди ходимлари томонидан музлатгич ва кир ювиш машиналари ишлаб чиқариш заводлари бўйлаб экскурсия ҳам амалга оширилди. Ташриф буюрган делегатлар маиший техника ишлаб чиқарувчи корхонанинг иш фаолияти билан танишдилар ва ишлаб чиқариш жараёнларига гувоҳ бўлдилар.\nKamolot Qurultoyi делегатлари хизмат кўрсатиш ва ягона маълумот марказларининг фаолиятлари билан яқиндан танишдилар. Бундан ташқари Республикамизнинг турли вилоятларига ва экспорт мамлакатларига жўнатиладиган товарларнинг логистика марказига ҳам ташриф буюрдилар.\nЎз навбатида, Kamolot Qurultoyi делегация иштирокчилари томонидан Artel компаниясига ташаккурнома ва китоблар тўплами топширилди.\nПред. Тошкент аэропортининг 4-терминали қурилиши вақтинча тўхтатилди\nСледующая УЕФА такрорий видеолавҳалардан фойдаланмайди\nШавкат Мирзиёев Эммануэл Макронни ғалаба билан қутлади\nАлан Рушелнинг отаси: “Ўғлим ўзига келяпти, аммо самолёт қулаганини эслай олмаяпти”